

**Ljubljana, 13. 5. 2020**

Poročilo o stanju in gibanju davčnega dolga na dan 31. december 2019

Povzetek poročila


Finančna uprava Republike Slovenije (v nadaljnjem besedilu: FURS) je pripravila Poročilo o stanju in gibanju davčnega dolga po stanju na dan 31. 12. 2019 za namen predložitve Državnemu zboru hkrati z zaključnim računom državnega proračuna za leto 2019.

Čeprav je to poročilo predloženo hkrati z zaključnim računom državnega proračuna, pa se poročilo o prihodkih in davčnem dolgu nanaša na vse štiri javnofinančne blagajne za katere FURS pobira dajatve: proračun države, Zavod za pokojninsko in invalidsko zavarovanje, Zavod za zdravstveno zavarovanje in proračune občin.

V letu 2019 je FURS pobral neto 17.563.424.489 EUR prihodkov za vse štiri blagajne javnega financiranja, kar je 958.703.683 EUR oziroma za 5,8 odstotka več kot v letu 2018. Trend zviševanja pobranih prihodkov se nadaljuje že šest let, od ustanovitve FURS v letu 2014, skupni prirast prihodkov znaša 3.961.094.686 EUR oziroma 29,1 odstotek.

Po stanju na dan 31. 12. 2019 je davčni dolg za vse blagajne javnega financiranja znašal 1.180.360.733 EUR[[1]](#footnote-1). V letu 2019 se je davčni dolg znižal za 24.356.445 EUR oziroma 2 odstotka. Trend zniževanja davčnega dolga se nadaljuje že šest let, od ustanovitve FURS v letu 2014, se je skupaj znižal za 317.464.640 EUR oziroma 21,2 odstotka.

Slika: Prikaz trendov rasti javnofinančnih prihodkov in upada davčnega dolga od leta 2015 do 2019



Pri spremljanju gibanja davčnega dolga je poleg znižanja absolutnega zneska davčnega dolga v primerjavi s predhodnim obdobjem treba upoštevati tudi gibanje deleža dolga glede na letno pobrane javnofinančne prihodke FURS:

* delež davčnega dolga za vse javnofinančne blagajne v vseh letno pobranih javnofinančnih prihodkih FURS je v letu 2019 zdrsnil na 6,7 odstotka, v letu 2014, ko je bil ustanovljen FURS, je znašal 10,4 odstotka.

Če se v povezavi z obravnavo zaključnega računa, osredotočimo samo na v letu 2019 nastali in zapadli dolg, je po stanju 31. 12. 2019 znašal za vse javnofinančne blagajne 251.994.517 EUR. Ob sestavi tega poročila, se je po stanju na dan 31. 3. 2020, v letu 2019 nastali dolg, že znižal na 161.048.949 EUR.[[2]](#footnote-2) Obseg dajatev, plačanih po zapadlosti z do eno mesečno zamudo, se giblje od 60 do 80 mio EUR mesečno, hkrati pa so se že realizirali nekateri ukrepi izterjave.

S ciljem obvladovanja davčnega dolga je FURS izvajal številne ukrepe za spodbujanje prostovoljnega plačevanja in izterjave: opominjanje, pobote obveznosti z zapadlimi terjatvami, unovčitve predloženih zavarovanj, davčno izvršbo, druge zahtevnejše ukrepe uveljavljanja davčnega dolga in predlagal stečaje ali izbrise. Povečanje pobranih javnofinančnih prihodkov ob hkratnem zniževanju davčnega dolga kaže tudi v letu 2019 na učinkovitejše pobiranje dajatev.

Davčni dolg po stanju 31. 12. 2019 je glede na možnosti izterjave razdeljen na aktivni dolg v višini 636.586.740 EUR (53,9 odstotka) in pogojno izterljivi dolg v višini 543.773.993 EUR (46,1 odstotka).

FURS je pri izterjavi znatnega dela davčnega dolga zelo omejen. Če sodišče odloči, da se zoper dolžnika začne postopek zaradi insolventnosti, se za dolg, ne sme voditi postopka izvršbe niti zavarovanja. Po stanju 31. 12. 2019 je bil obseg pogojno izterljivega dolga prijavljenega v insolvenčne postopke 414 milijonov EUR, kar predstavlja skoraj 36 odstotkov davčnega dolga.

Podobno kot za insolvenčne postopke velja tudi za davčni dolg zavarovan z zastavno pravico na nepremičninah. Postopek prodaje nepremičnine in poplačilo upnikov vodi izvršilno sodišče, zato davčni organ po podanih predlogih sodiščem v višini 71.589.876 EUR na hitrost in višino poplačila dolga nima vpliva.

V letu 2019 je FURS poslal dolžnikom 699.091 opominov in izdal 324.694 sklepov o davčni izvršbi za novo nastale davčne in nedavčne obveznosti ali kot nov ukrep izterjave v skupnem znesku 1.241.964.471 EUR. Z izvedenimi ukrepi je bilo izterjano 540.711.109 EUR dolga. V primerjavi s predhodnim letom je bilo izterjano za 714.581 EUR oziroma 13,9 odstotkov več dolga.

Opominjanje je zelo učinkovit ukrep vzpodbujanja plačevanja, saj je bilo po opominih v 2019 prejetih 16.130.678 EUR oziroma 5 odstotka več plačil kot v letu 2018. Dodatno je FURS izvedel tudi pobote in unovčitve zavarovanj v višini 214.064.487 EUR. Tudi v letu 2019 se je nadaljeval trend povečevanja obsega izvedenih pobotov, saj je bilo pred začetkom davčne izvršbe izvedenih za 5.917.771 EUR oziroma 3 odstotka več pobotov terjatev z obveznostmi do zavezancev kot leta 2018.

Na podlagi izdanih sklepov o davčni izvršbi je bilo v letu 2019 izterjanega za 15.416.097 EUR oziroma 7 odstotka manj dolga kot preteklo leto, predvsem zaradi nižjega zneska terjanega dolga s sklepi o davčni izvršbi (kot posledica povečanja zneska obveznosti poravnanih z izvedenimi poboti ter povečanja prostovoljno plačanih obveznosti po opominih). Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah s 70,8 odstotka deležem plačil, sledi izvršba na premično premoženje s 17,9 odstotka, 8 odstotka predstavlja izvršba na dolžnikove denarne prejemke, 3,2 odstotka izvršba na dolžnikove denarne terjatve in 0,1 odstotka izvršba na vrednostne papirje.

V poročilu so predstavljeni tudi ukrepi davčnega nadzora, s katerimi je bilo v letu 2019 dodatno odmerjenih 316.532.807 EURobveznosti. Prav tako so opisane nekatere aktivnosti za spodbujanje prostovoljnega plačevanja dajatev.

Peter Jenko,

generalni direktor

Številka:

Datum:

**1. Uvod**

Finančna uprava Republike Slovenije (v nadaljnjem besedilu: FURS) je na podlagi zakona, ki ureja javne finance[[3]](#footnote-3), pripravila Poročilo o stanju in gibanju davčnega dolga po stanju na dan 31. 12. 2019 za namen predložitve Državnemu zboru hkrati z zaključnim računom državnega proračuna za leto 2019. Podatki v poročilu so pripravljeni na podlagi zaključnega računa FURS za leto 2019.

Čeprav je to poročilo predloženo hkrati z zaključnim računom državnega proračuna, pa se poročilo o prihodkih in davčnem dolgu nanaša na vse štiri javnofinančne blagajne za katere FURS pobira dajatve: proračun države, Zavod za pokojninsko in invalidsko zavarovanje, Zavod za zdravstveno zavarovanje in proračune občin.

V poročilu so sicer ločeno izpostavljeni podatki, ki se nanašajo na prihodke in davčni dolg za blagajno proračuna države, vendar neposredna primerjava teh podatkov iz zaključnega računa FURS in zaključnega računa državnega proračuna ni mogoča. Na strani prihodkov je namreč precejšen del davka iz naslova dohodnine, ki ga pobere FURS in vplača v državni proračun, zaradi sistema financiranja občin v proračunu države na kontih razreda 7 zmanjšan in so zato prihodki iz naslova dohodnine v zaključnem računu države precej nižji od dejansko pobranih s strani FURS. Ta razlika je v 2019[[4]](#footnote-4) znašala več kot 1,2 milijardi EUR. Na drugi strani je celotni davčni dolg iz naslova dohodnine v zaključnem računu FURS izkazan v blagajni državnega proračuna.

**2. Pobrani prihodki**

FURS pobira dajatve, ki so prihodek štirih blagajn javnega financiranja, in sicer: proračuna države, Zavoda za pokojninsko in invalidsko zavarovanje, Zavoda za zdravstveno zavarovanje in proračunov občin. Prek proračuna države se del prihodkov razporeja tudi v proračun Evropske unije.

V letu 2019 je FURS pobral neto 17.563.424.489 EUR prihodkov za vse štiri blagajne javnega financiranja, kar je 958.703.683 EUR oziroma za 5,8 odstotka več kot v letu 2018.

*Preglednica 1: Pobrani prihodki po javnofinančnih blagajnah v EUR*

|  |  |  |  |  |  |
| --- | --- | --- | --- | --- | --- |
| **Prejemniki sredstev** | **JANUAR - DECEMBER 2019** | **Struktura v odstotka** | **JANUAR - DECEMBER 2018** | **Struktura v odstotka** | **INDEKS 2019/2018** |
| Država | 9.768.572.604 | 55,6 | 9.316.943.047 | 55,9 | 104,8 |
| ZPIZ | 4.514.037.677 | 25,7 | 4.211.408.124 | 25,3 | 107,2 |
| ZZZS | 2.935.400.964 | 16,7 | 2.747.978.810 | 16,7 | 106,8 |
| Občine | 345.413.244 | 2,0 | 328.390.825 | 2,1 | 105,2 |
| **Skupaj JFP** | **17.563.424.489** | 100,0 | **16.604.720.806** | 100 | 105,8 |

*Vir: FURS*

*Slika 1: Struktura neto pobranih prihodkov po prejemnikih sredstev v letu 2019*

*Vir: FURS*

Največji delež pobranih prihodkov[[5]](#footnote-5) predstavljajo skupaj prispevki za socialno varnost in transferni prihodki iz naslova prispevkov (42,9 %), kjer je bilo v letu 2019 pobranih skupaj za 7,0 % več prihodkov kakor v letu 2018 (od tega povečanje prihodkov prispevkov za socialno varnost za 7,2 % ter transfernih prihodkov za 4,7 %). Najobsežnejši med prispevki za socialno varnost je prispevek za pokojninsko in invalidsko zavarovanje. Sledijo domači davki na blago in storitve (33,6 %), kjer je bilo pobranih za 2,2 % več prihodkov glede na leto 2018. Po obsegu prevladujeta davek na dodano vrednost in trošarine. Dokaj velik delež ima tudi skupina davkov na dohodek in dobiček (20,6 %), kjer je bilo pobranih za 9,8 % več prihodkov glede na leto 2018. Največ prihodkov v tej skupini pripada dohodnini.

*Slika 2: Struktura neto pobranih javnofinančnih prihodkov po vrstah prihodkov v letu 2019*

*Vir: FURS*

Na znesek pobranih prihodkov v posameznem letu, v primerjavi s predhodnimi obdobji, lahko vplivajo tudi zakonodajne spremembe, ki veljajo za obravnavano odmerno leto. Ocenjujemo, da je bilo zaradi sprememb zakonodaje v letu 2019, ki so navedene v nadaljevanju, v primerjavi z letom prej pobranih za 113,3 mio EUR manj obveznih dajatev.

V mesecu maju 2019 je bila uvedena razbremenitev davkov in prispevkov pri izplačilih regresa za letni dopust. V letu 2019 je bil zato znesek odmerjene akontacije dohodnine od regresa glede na leto 2018 nižji za 99,3 %, kar nominalno predstavlja približno 143,8 mio EUR, znesek odmerjenih prispevkov za socialno varnost v letu 2019 glede na leto 2018 pa nižji za približno 70 %, kar nominalno predstavlja 1,3 mio EUR.

Pri letni odmere dohodnine za leto 2018 (odmera v letu 2019) ni bilo posebnega vpliva na gibanje davčnega dolga kljub spremembi zakonodaje: spremembe sistema obdavčitve dohodkov iz delovnega razmerja delavcev, napotenih na delo zunaj države; zvišanje limita nevštevanja izplačila poslovne uspešnosti v davčno osnovo do 100 % mesečne PP zaposlenih v RS (prej do 70%); uvedbe dodatne splošne olajšave, določene z linearno enačbo ter zvišanja posebne osebne olajšave za rezidenta, ki se izobražuje in ima status dijaka ali študenta (s 75 % na 100% zneska splošne olajšave).

Konec leta 2017 sta bili sprejeti noveli Zakona o davku od dohodkov pravnih oseb – ZDDPO-2O in Zakona o dohodnini – ZDoh-2S (pričela veljati 1. 1. 2018), na podlagi katere je zakonodajalec med drugim za vse zavezance za davek iz dejavnosti in DDPO, ki ugotavljajo davčno osnovo na podlagi dejanskih prihodkov in normiranih odhodkov, postavil dodatni, zneskovni limit priznanih normiranih odhodkov, in sicer na največ 40.000 EUR oziroma 80.000 EUR. Iz davčnih obračunov DohDej za leto 2018 izhaja, da je bilo obračunanega za 15 mio EUR več davka za leto 2017, kar se odraža v višjem neto učinku doplačil in vračil v letu 2019 in nadalje tudi v višjih zneskih akontacij davka za leto 2019. Na podlagi preračuna višine normiranih odhodkov iz podatkov iz obračunov DohDej za leto 2018, ki so jih oddali zavezanci, ki ugotavljajo davčno osnovo z upoštevanjem normiranih odhodkov in kjer je bil pri izračunu normiranih odhodkov že upoštevan zneskovni limit, na način uveljavljanja normiranih odhodkov pred uvedbo zneskovnih limitov (torej z upoštevanjem, da so normirani odhodki enaki 80% davčno priznanih prihodkov in ob ostalih nespremenjenih podatkih) in izračuna razlike ter ob upoštevanju davčne stopnje 20%, je bilo izračunano, da je samo zaradi postavitve zneskovnega limita, bilo v letu 2019 kot neto učinek vračil in doplačil po obračunu za leto 2018 terjanega za 5,8 mio EUR več davka. Kot posledica navedenega so bili višji tudi obroki akontacije za leto 2019, ki se plačujejo v letu 2019, kar pomeni dodatno za 5,4 mio EUR več davka. Tako lahko ocenjujemo, da je bilo v letu 2019 zaradi ukrepa zneskovnih limitov pri zavezancih, ki ugotavljajo davčno osnovo z upoštevanjem normiranih odhodkov, obračunane oz. akontirane za 11,2 mio EUR več dohodnine od dohodka iz dejavnosti, kot če tega ukrepa ne bi bilo. Na podlagi preračuna podatkov iz obračunov DDPO za leto 2018, na enak način kot je opisan pri DohDej in z upoštevanjem 19% davčne stopnje je bilo izračunano, da je bilo samo zaradi postavitve zneskovnega limita, v letu 2019 (kot neto učinek po obračunu za leto 2018), terjanega za 0,7 mio EUR več davka. Kot posledica navedenega so bili višji tudi obroki akontacije za leto 2019, ki se plačujejo v letu 2019, kar pomeni dodatno za 0,6 mio EUR več davka. Tako lahko ocenjujemo, da je bilo v letu 2019 zaradi ukrepa zneskovnih limitov pri zavezancih, ki ugotavljajo davčno osnovo z upoštevanjem normiranih odhodkov, obračunane oz. akontirane za 1,3 mio EUR več davka od dohodkov pravnih oseb, kot če tega ukrepa ne bi bilo.

Na podlagi Sklepa o uvedbi pribitka k cestnini na določenih odsekih cestninskih cest se je pribitek k cestnini začel obračunavati 1. 1. 2019. Za leto 2019 je bilo obračunanega 13, 26 mio EUR pribitka k cestnini. V skladu z obvestilom o začetku izvajanja pripravljalnih del projekta drugi tir železniške proge Divača–Koper se je taksa na pretovor v koprskem tovornem pristanišču začela obračunavati 1. 3. 2019. Za leto 2019 je bilo obračunane 6 mio EUR takse na pretovor.

Povečanje pobranih javnofinančnih prihodkov ob hkratnem zniževanju davčnega dolga kaže tudi v letu 2019 na učinkovitejše pobiranje dajatev in povečano plačilno disciplino pri plačevanju obveznih dajatev.

Krepitev kulture prostovoljnega izpolnjevanja zakonskih obveznosti je prednostni dolgoročni cilj FURS. V ta namen se kontinuirano izvaja vrsta medsebojno povezanih ukrepov na različnih področjih njenega delovanja od preventivnih do zelo ciljno usmerjenih aktivnosti. Podrobneje so te aktivnost predstavljene v 8. poglavju tega poročila.

Davek je vsak denarni prihodek državnega proračuna, proračuna Evropske unije ali proračuna samoupravne lokalne skupnosti, ki ni plačilo za opravljeno storitev ali dobavljeno blago in se plača izključno na podlagi zakonov o obdavčenju oziroma predpisov samoupravnih lokalnih skupnosti, izdanih na podlagi zakonov o obdavčenju.

V skladu s 3. členom Zakona o davčnem postopku[[6]](#footnote-6) (v nadaljnjem besedilu: ZDavP-2) se kot davek štejejo tudi:

* uvozne in izvozne dajatve po predpisih Evropske unije,
* prispevki za obvezno pokojninsko in invalidsko zavarovanje, obvezno zdravstveno zavarovanje, zaposlovanje in starševsko varstvo,
* nadomestila, intervencijski in drugi ukrepi, ki so v celoti ali delno sistem financiranja kmetijskega usmerjevalnega in jamstvenega sklada, vključno z zneski, pobranimi v zvezi s temi ukrepi,
* obresti, stroški postopka pobiranja davkov, denarne kazni in globe ter stroški postopka o prekršku, ki jih odmeri oziroma izreka davčni organ.

FURS v skladu z zakonom, ki ureja delovanje, organizacijo, naloge in pooblastila finančne uprave, vodi knjigovodsko evidenco, iz katere se zagotavljajo podatki o stanju in gibanju davčnega dolga. Za vodenje davčnega knjigovodstva se smiselno uporabljajo določbe zakona, ki ureja računovodstvo.

**3. Splošno o davčnem dolgu**

Davčni dolg je stanje dolga zavezancev do FURS na presečni dan, ki vključuje vse zapadle neporavnane terjatve, ki jih odmerja, nadzira in izterjuje FURS v skladu s predpisi.

Na stanje davčnega dolga na presečni dan ob koncu proračunskega leta bistveno vplivajo naslednja gibanja:

* prenos odprtih zapadlih terjatev iz preteklega proračunskega leta,
* obseg nastalih in zmanjšanih terjatev (odmera oziroma obračun dajatev, odpisi) zapadlih v proračunskem letu in
* obseg plačanih oziroma izterjanih terjatev v proračunskem letu.

**3.1 Odmera oziroma obračun dajatev – izvršilni naslovi**

Davčni dolg nastane, če zavezanec v predpisanem roku ne poravna svojih odmerjenih oziroma obračunanih obveznosti, ki izhajajo iz izvršilnega naslova. Izvršilni naslovi so predvsem davčni obračuni, ki jih predloži zavezanec, in odločbe, ki jih izdaja FURS. Za slednje velja, da postanejo izvršljive v 30 dneh od vročitve, ne glede na to, ali zavezanec zoper njih uveljavlja pravno sredstvo (prvi odstavek 87. člena ZDavP-2). Za davčni dolg torej ni pomembna dokončnost ali celo pravnomočnost akta, iz katerega izhaja obveznost plačila. V davčni dolg so tako vključene tudi obveznosti, ki so predmet pritožb zavezancev pri drugostopenjskem organu ali tožb pri Upravnem sodišču, vendar o pritožbi ali tožbi še ni odločeno.

**3.2 Zastaranje in zadržanje zastaranja davčnih obveznosti**

Na obseg davčnega dolga, bistveno vplivajo pravila o absolutnem in relativnem zastaranju pravice do izterjave davka. Po določbah 125. in 126. člena ZDavP-2 davčna obveznost preneha v petih oziroma desetih letih od dneva, ko bi bilo treba davek plačati. V strukturi davčnega dolga glede na leto nastanka dolga tako praviloma zasledimo dolgove iz preteklih 10 let, zaradi izjem pa tudi starejše dolgove.

Izjemo od splošnega učinka zastaranja določa 126a. člen ZDavP-2, ki določa, da davčna obveznost ne preneha, če je davčni dolg zavarovan s hipoteko in če je pred potekom zastaranja pravice do izterjave vložen predlog za izvršbo na nepremičnino. Davčna obveznost preneha s poplačilom iz prodaje.

Zadržanje zastaranja povzročijo tudi nekateri drugi postopki, ko davčni organ ne more oziroma ne sme voditi postopka davčne izvršbe. Glavni zakonski razlogi in sodni postopki, zaradi katerih se zastaranje zadrži so postopek zaradi insolventnosti, odobren odlog oziroma obročno plačevanje davka, zapuščinski postopek, itd. Ko preneha razlog, zaradi katerega je bilo zastaranje zadržano davčni organ lahko nadaljuje ali začne davčno izvršbo, se tek zastaralnega roka nadaljuje.

**3.3 Vpliv likvidnostnih težav zavezancev in napak pri plačevanju na davčni dolg**

Poročilo je pripravljeno na presečni datum, kar pomeni, da so v davčnem dolgu zajete vse neporavnane obveznosti, ki so zapadle v plačilo do obravnavanega datuma, tudi tiste, ki so že nekaj dni po tem datumu prostovoljno poravnane s strani zavezancev. Obseg dajatev, plačanih po zapadlosti z do eno mesečno zamudo, se giblje od 60 do 80 mio EUR mesečno. Najpogosteje so na tak način na presečni dan v davčnem dolgu zajete večje obveznosti zavezancev iz naslova davka na dodano vrednost in trošarin, ker je datum zapadlosti obračunov za obe vrsti davka zadnji delovni dan v mesecu.

V davčnem dolgu po stanju na presečni dan so zajete tudi neporavnane obveznosti davčnih zavezancev, ki so poravnali svoje obveznosti, vendar na napačen podračun ali z napačno referenco pri plačilu. FURS v tem primeru izvede postopek razčiščevanja plačil (stik z zavezancem, poizvedba na Upravi Republike Slovenije za javna plačila in banke ipd.). Zaradi precejšnjega obsega primerov takih plačil (4,5 odstotka), usklajevanje lahko traja nekaj dni. V roku 30 dni od prejema plačila pa FURS izvaja tudi izravnave med javnofinančnimi blagajnami, pobote oziroma preveč plačane dajatve vrne.

**4. Davčni dolg**

Po stanju na dan 31. 12. 2019 je znašal davčni dolg 1.180.360.733 EUR. V navedenem znesku dolga so poleg neporavnanih zapadlih obveznosti zajete tudi zaračunane zamudne obresti, ki predstavljajo 13,2 odstotka dolga oziroma 155.314.081 EUR.

*Preglednica 2: Stanje in gibanje davčnega dolga v EUR*

|  |  |  |  |  |  |  |
| --- | --- | --- | --- | --- | --- | --- |
|  | **31.12.2017** | **31.12.2018** | **31.12.2019** | **IND  31.12.2018/ 31.12.2017** | **IND  31.12.2019/ 31.12.2017** | **IND  31.12.2019/ 31.12.2018** |
| Glavnica | 1.095.966.062 | 1.047.310.046 | 1.025.046.652 | 95,6 | 93,5 | 97,9 |
| Zamudne obresti | 171.079.628 | 157.407.132 | 155.314.081 | 92,0 | 90,8 | 98,7 |
| **Skupaj dolg** | **1.267.045.690** | **1.204.717.178** | **1.180.360.733** | 95,1 | 93,2 | 98,0 |

*Vir: FURS*

Dolg pravnih oseb znaša 654.387.769 EUR oziroma 55,4 odstotka, dolg fizičnih oseb pa 525.972.964 EUR oziroma 44,6 odstotka davčnega dolga.

Dolg fizičnih oseb zajema tudi neporavnane obveznosti zasebnikov, med katere štejemo samostojne podjetnike posameznike in druge zasebnike, ki opravljajo poklicno dejavnost ali druge neodvisne dejavnosti (odvetniki, notarji, poklicni športniki, samostojni novinarji, zasebni zdravstveni delavci, kulturni delavci in fizične osebe, ki opravljajo kmetijsko in gozdarsko dejavnost).

*Slika 3 – Prikaz davčnega dolga po statusu zavezanca*

*Vir: FURS*

### 4.1 Aktivni in pogojno izterljivi dolg

Davčni dolg je sestavljen iz aktivnega in pogojno izterljivega dolga. ZDavP-2 v 109. členu opredeljuje pogojno izterljivi dolg. Davek se šteje za pogojno izterljivega:

* če je bil pri zavezancu za davek začet stečajni postopek;
* če je bil pri zavezancu za davek začet postopek prisilne poravnave;
* od dneva smrti davčnega zavezanca do dneva pravnomočnosti sklepa o dedovanju.
* če se ne more poplačati niti v postopku davčne izvršbe, pravica do izterjave pa še ni zastarala;
* če se je davčni zavezanec – fizična oseba odselil neznano kam ali ga je sodišče razglasilo za pogrešanega ali opravilno nesposobnega in ni pustil oziroma nima nobenega premoženja, iz katerega bi se lahko davek poplačal, pravica do izterjave pa še ni zastarala.

Ves drug dolg šteje za aktivni dolg.

Po stanju na dan 31. 12. 2019 znaša aktivni dolg 636.586.740 EUR, pogojno izterljivi dolg pa 543.773.993 EUR.

*Preglednica 3: Stanje in gibanje davčnega dolga v EUR*

|  |  |  |  |  |  |  |
| --- | --- | --- | --- | --- | --- | --- |
|  | **31.12.2017** | **31.12.2018** | **31.12.2019** | **IND  31.12.2018/ 31.12.2017** | **IND  31.12.2019/ 31.12.2017** | **IND 31.12.2019/ 31.12.2018** |
| Aktivni dolg | 766.469.790 | 684.023.147 | 636.586.740 | 89,2 | 83,1 | 93,1 |
| Pogojno izterljivi dolg | 500.575.900 | 520.694.031 | 543.773.993 | 104,0 | 108,6 | 104,4 |
| **Skupaj dolg** | **1.267.045.690** | **1.204.717.178** | **1.180.360.733** | 95,1 | 93,2 | 98,0 |

*Vir: FURS*

V strukturi davčnega dolga ima aktivni dolg 53,9 odstotni delež. Postopki za izterjavo tega dela dolga so v teku, zato je verjetnost izterjave navedenega dolga velika v nasprotju s pogojno izterljivim dolgom, ki predstavlja 46,1 odstotka dolga. Večina tega dolga je namreč predmet insolvenčnih postopkov, v katere je prijavljeno 76,1 odstotka pogojno izterljivega davčnega dolga.

Z dnem začetka insolvenčnega postopka se v skladu z insolvenčno zakonodajo, ki je v pristojnosti Ministrstva za pravosodje, zoper davčnega zavezanca načeloma ne sme voditi postopek davčne izvršbe, temveč se zaradi zagotavljanja načela enakega obravnavanja upnikov lahko terjatve poplačajo le v skladu z insolvenčno zakonodajo. Za terjatve, ki so prijavljene v insolvenčnem postopku (v letu 2019 je bilo izdanih 9.349 seznamov izvršilnih naslovov, kar je 16,8 odstotka manj kot v letu 2018), davčni organ torej ne sme voditi postopka davčne izvršbe. Gre za postopke, na trajanje katerih davčni organ nima vpliva, saj je v skladu z insolvenčno zakonodajo izenačen z drugimi (civilnimi) upniki.

V postopku prisilne poravnave lahko upniki izglasujejo delni odpis dolga in odložitev njegove dospelosti, če pa prisilna poravnava ni potrjena, se začne stečajni postopek. Glavni postopki rednih prisilnih poravnav so po podatkih implementacijske skupine v zvezi z novelama Zakona o finančnem poslovanju, postopkih zaradi insolventnosti in prisilnem prenehanju (ZFPPIPP-E in ZFPPIPP-F) (v nadaljnjem besedilu: implementacijska skupina) v zadnjih dveh letih v poprečju trajali deset mesecev. Z zadnjo novelo Zakona o finančnem poslovanju, postopkih zaradi insolventnosti in prisilnem prenehanju (v nadaljnjem besedilu: ZFPPIPP-G)[[7]](#footnote-7) je bil položaj davčnega organa v postopku poenostavljene prisilne poravnave, katerega glavni postopek v poprečju traja štiri mesece, okrepljen. Potrjena poenostavljena prisilna poravnava nima več učinka na terjatve iz naslova davkov (in tudi prispevkov), dolžniku pa zakonodaja od 1. 1. 2017[[8]](#footnote-8) vendarle omogoča, da ob predložitvi sklepa o potrjeni poenostavljeni prisilni poravnavi prestrukturira terjatve v ločenem postopku pred davčnim organom, vendar le še v obliki obročnega plačila. Odpisa terjatev v tem postopku dolžnik ne more doseči[[9]](#footnote-9).

V stečajnem postopku je delež poplačila davčnih terjatev nizek. Poleg tega gre za dolgotrajne postopke, saj mora stečajni upravitelj prodati vse premoženje stečajnega dolžnika in iz tega naslova po načelu proporcionalnosti poplačati upnike. Terjatve, ki v stečajnem postopku niso bile poplačane, se odpišejo, razen terjatev, ki se uveljavljajo v postopku osebnega stečaja, pa nanje odpust obveznosti ne učinkuje. Davčni dolžnik namreč v postopku osebnega stečaja ne more več doseči odpusta in tako posledično odpisa davčnih terjatev iz naslova prispevkov, ki so nastale pred začetkom postopka zaradi insolventnosti[[10]](#footnote-10). Število postopkov osebnih stečajev se od leta 2015 znižuje. Narašča pa število stečajnih postopkih nad pravno osebo, ki se začnejo na predlog upnika ali druge osebe. Zaradi spremembe insolvenčne zakonodaje (ZFPPIPP) sredi leta 2016, do katere je prišlo na pobudo MF in FURS, se je v zadnjih letih bistveno zmanjšalo tudi število začetih postopkov poenostavljenih prisilnih poravnav nad dolžniki.

Podobno kot za insolvenčne postopke velja tudi za davčni dolg, ki je zavarovan z zastavno pravico na nepremičninah. Postopek prodaje nepremičnine in poplačilo upnikov vodi izvršilno sodišče, zato davčni organ po podanih predlogih sodiščem v višini 71.589.876 EUR nima vpliva na hitrost postopka ali višino poplačila dolga. Na podlagi navedenega je mogoče ugotoviti, da davčni organ na hitrost oziroma višino poplačila znatnega dela davčnega dolga nima vpliva, saj gre za postopke, ki se vodijo pred sodišči, na dolžino teh postopkov pa vplivajo številni dejavniki.

Dolg katerega ni bilo mogoče poplačati v postopkih davčne izvršbe, pravica do izterjave pa še ni zastarala, znaša 21,9 odstotka pogojno izterljivega dolga. Zoper naveden dolg je davčni organ izvedel vse zakonsko predpisane ukrepe izvršbe (administrativna izvršba, individualna obravnava v primeru izvršbe iz premičnega premoženja, ki zahteva poglobljeno obravnavo, izvršba na nepremičnine ali na poslovni delež dolžnika v družbi...) vendar dolga ni bilo mogoče izterjati, saj dolžniki niso imeli rubljivega premoženja.

*Preglednica 4: Stanje in gibanje pogojno izterljivega dolga v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| ***Razlog dvomljivosti*** | **31.12.2017** | **31.12.2018** | **31.12.2019** | ***IND  31.12.2018/ 31.12.2017*** | ***IND  31.12.2019/ 31.12.2017*** | ***IND  31.12.2019/ 31.12.2018*** | ***Delež v %*** |
| Stečaj | 480.115.519 | 453.207.566 | 408.921.267 | 94,4 | 85,2 | 90,2 | 75,2 |
| \*\*Dolga ni mogoče poplačati v postopku davčne izvršbe | 0 | 42.249.406 | 119.067.236 | / | / | 281,8 | 21,9 |
| Prisilna poravnava | 14.172.850 | 16.206.981 | 4.826.200 | 114,4 | 34,1 | 29,8 | 0,9 |
| \*\*Fizična oseba odseljena neznano kam | 0 | 4.115.164 | 6.477.700 | / | / | 157,4 | 1,2 |
| Dolžnik umrl | 2.897.099 | 3.005.940 | 3.433.949 | 103,8 | 118,5 | 114,2 | 0,6 |
| \*Ostalo | 3.390.432 | 1.908.974 | 1.047.641 | 56,3 | 30,9 | 54,9 | 0,2 |
| **SKUPAJ** | **500.575.900** | **520.694.031** | **543.773.993** | 104,0 | 108,6 | 104,4 | 100 |

*\** OSTALO: prisilna likvidacija, izbris brez likvidacije ipd.

\*\* Z navedenima vrstama pogojno izterljivega dolga se terjatve v knjigovodski evidence označujejo od druge polovice leta 2018, zato primerjava leta 2019 z 2018 (IND) ne odraža povsem dejanskega stanja.

*Vir: FURS*

### 4.2 Gibanje davčnega dolga

V letu 2019 se je davčni dolg znižal za 24.356.445 EUR oziroma 2 odstotka, v primerjavi z letom 2017 pa za 86.684.957 EUR. Trend zniževanja davčnega dolga se nadaljuje že od leta 2014.

Pri aktivnem dolgu je v letu 2019 zaznati znižanje dolga za 47.436.407 EUR oziroma 6,9 odstotka, pri pogojno izterljivem dolgu pa povečanje za 543.773.993 EUR oziroma 4,4 odstotka.


*Slika 4 – Gibanje davčnega dolga v EUR*

*Vir: FURS*

Pri spremljanju gibanja davčnega dolga je poleg znižanja absolutnega zneska davčnega dolga v primerjavi s predhodnim obdobjem treba upoštevati tudi gibanje deleža dolga glede na letno pobrane javnofinančne prihodke FURS:

* delež davčnega dolga za vse javnofinančne blagajne v vseh letno pobranih javnofinančnih prihodkih FURS je v letu 2019 zdrsnil na 6,7 odstotka, v letu 2014, ko je bil ustanovljen FURS, je znašal 10,4 odstotka.
* delež dolga blagajne Zavoda za pokojninsko in invalidsko zavarovanje v letno pobranih prispevkih za socialno varnost za pokojninsko in invalidsko zavarovanje je v letu 2019 zdrsnil na 4,5 odstotka, v letu 2014 je znašal 8,7 odstotka.
* delež dolga blagajne Zavoda za zdravstveno zavarovanje v letno pobranih prispevkih za socialno varnost za zdravstveno zavarovanje je v letu 2019 zdrsnil na 3,4 odstotka, v letu 2014 je znašal 6,2 odstotka.

Slika 5: Prikaz trendov rasti javnofinančnih prihodkov in upada davčnega dolga od leta 2015 do 2019



*Preglednica 5: Delež davčnega dolga v pobranih javnofinančnih prihodkih v EUR*

|  |  |  |  |  |  |  |
| --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** |
| Skupaj javnofinančni prihodki in prejemki FURS | 13.611.469.377 | 14.118.086.176 | 14.612.161.475 | 15.535.944.909 | 16.613.623.060 | 17.572.564.063 |
| Davčni dolg na dan 31. 12. | 1.421.326.160 | 1.386.665.046 | 1.320.723.417 | 1.267.045.690 | 1.204.717.178 | 1.180.360.733 |
| **Delež davčnega dolga v pobranih javnofinančnih prihodkih in prejemkih FURS, v odstotka** | **10,4** | **9,8** | **9,0** | **8,2** | **7,3** | **6,7** |

*Vir: FURS*

### 4.3 Davčni dolg po javnofinančnih blagajnah

Po razporeditvi davčnega dolga po blagajnah javnega financiranja ima največji delež dolga proračun države, in sicer 71,2 odstotka. Blagajna Zavoda za pokojninsko in invalidsko zavarovanje ima 17,4-odstotni delež dolga, blagajna Zavoda za zdravstveno zavarovanje 8,6-odstotni delež ter proračuni občin 2,8-odstotni delež dolga.

*Slika 6 – Davčni dolg po blagajnah javnega financiranja*



*Vir: FURS*

Podatki o višini in gibanju dolga po blagajnah javnega financiranja so prikazani v preglednici 6.

*Preglednica 6: Stanje in gibanje davčnega dolga po blagajnah javnega financiranja v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Davčni dolg po javnofinančnih blagajnah** | **31.12.2017** | **31.12.2018** | **31.12.2019** | **IND  31.12.2018/ 31.12.2017** | **IND  31.12.2019/ 31.12.2017** | **IND 31.12.2019/ 31.12.2018** | **Delež v odstotka** |
| **Državni proračun** | | | | | | | |
| Aktivni dolg | 516.961.021 | 468.461.718 | 457.772.755 | 90,6 | 88,6 | 97,7 | 71,9 |
| Pogojno izterljivi dolg | 335.528.068 | 363.278.358 | 382.072.833 | 108,3 | 113,9 | 105,2 | 70,3 |
| **Skupaj dolg** | **852.489.089** | **831.740.076** | **839.845.588** | **97,6** | **98,5** | **101,0** | **71,2** |
| **Zavod za pokojninsko in invalidsko zavarovanje** | | | | | | | |
| Aktivni dolg | 151.995.910 | 130.200.198 | 106.968.053 | 85,7 | 70,4 | 82,2 | 16,8 |
| Pogojno izterljivi dolg | 100.921.675 | 94.743.604 | 97.996.940 | 93,9 | 97,1 | 103,4 | 18,0 |
| **Skupaj dolg** | **252.917.585** | **224.943.802** | **204.964.993** | **88,9** | **81,0** | **91,1** | **17,4** |
| **Zavod za zdravstveno zavarovanje Slovenije** | | | | | | | |
| Aktivni dolg | 77.420.416 | 66.143.068 | 55.309.084 | 85,4 | 71,4 | 83,6 | 8,7 |
| Pogojno izterljivi dolg | 46.667.280 | 44.206.112 | 45.773.576 | 94,7 | 98,1 | 103,5 | 8,4 |
| **Skupaj dolg** | **124.087.696** | **110.349.180** | **101.082.660** | **88,9** | **81,5** | **91,6** | **8,6** |
| **Proračun občin** | | | | | | | |
| Aktivni dolg | 20.072.497 | 19.217.998 | 16.536.624 | 95,7 | 82,4 | 86,0 | 2,6 |
| Pogojno izterljivi dolg | 17.458.877 | 18.465.957 | 17.930.644 | 105,8 | 102,7 | 97,1 | 3,3 |
| **Skupaj dolg** | **37.531.374** | **37.683.955** | **34.467.268** | **100,4** | **91,8** | **91,5** | **2,8** |
| **Ostalo\*** | | | | | | | |
| Aktivni dolg | 19.946 | 165 | 224 | 0,8 | 1,1 | 135,6 | **0,0** |
| Pogojno izterljivi dolg | 0 | 0 | 0 | 0,0 | 0,0 | 0,0 | **0,0** |
| **Skupaj dolg** | **19.946** | **165** | **224** | **0,8** | **1,1** | **135,6** | **0,0** |
| **SKUPAJ DOLG** | **1.267.045.690** | **1.204.717.178** | **1.180.360.733** | **95,1** | **93,2** | **98,0** | 100,0 |

*Vir: FURS*

Analiza gibanja davčnega dolga po blagajnah javnega financiranja kaže na znižanje dolga pri vseh blagajnah razen pri blagajni države, kjer se je dolg povečal za 8.105.512 EUR oziroma 1 odstotek.

Največje znižanje dolga je v letu 2019 zaznati pri blagajni Zavoda za pokojninsko in invalidsko zavarovanje, in sicer za 19.978.809 EUR oziroma 8,9 odstotka. Pri blagajni Zavoda za zdravstvo zavarovanje za 9.266.520 EUR oziroma 8,4 odstotka ter pri blagajnah občin za 3.216.687 EUR oziroma 8,5 odstotka.

**4.4 Davčni dolg po vrstah prihodkov oziroma dajatev**

Po vrsti prihodkov imajo na dan 31. 12. 2019 največji delež davčnega dolga davčni prihodki, in sicer kar 97,6 odstotkov, nedavčni prihodki[[11]](#footnote-11) pa 2,4 odstotni delež.

Podatki o višini in gibanju dolga po posameznih vrstah prihodkov oziroma dajatev so prikazani v preglednici 7.

*Preglednica 7: Stanje in gibanje davčnega dolga po vrstah prihodkov oziroma dajatev v EUR*

|  |  |  |  |  |  |  |
| --- | --- | --- | --- | --- | --- | --- |
| **Davčni dolg po vrstah prihodkov oziroma davkov** | **31.12.2017** | **31.12.2018** | **31.12.2019** | **IND  31.12.2018/ 31.12.2017** | **IND  31.12.2019/ 31.12.2017** | **IND 31.12.2019/ 31.12.2018** |
| **A. Davčni prihodki** | **1.211.384.123** | **1.151.046.683** | **1.123.915.572** | **95,0** | **92,8** | **97,6** |
| **DAVKI NA DOHODEK IN DOBIČEK** | **340.636.019** | **344.699.849** | **359.691.923** | **101,2** | **105,6** | **104,3** |
| Dohodnina | 278.099.622 | 285.766.581 | 295.068.091 | 102,8 | 106,1 | 103,3 |
| *Letni poračun* | 43.331.310 | 46.965.953 | 49.103.432 | 108,4 | 113,3 | 104,6 |
| *Akontacije dohodnine* | 150.108.950 | 137.564.098 | 136.957.273 | 91,6 | 91,2 | 99,6 |
| *Dohodnina od dobička iz kapital, dividend in obresti* | 18.311.281 | 19.452.523 | 20.503.038 | 106,2 | 112,0 | 105,4 |
| *Dohodnina od nenapovedanih dohodkov* | 66.348.081 | 81.784.007 | 88.504.348 | 123,3 | 133,4 | 108,2 |
| Davek od dohodkov pravnih oseb | 62.491.966 | 58.893.765 | 64.600.436 | 94,2 | 103,4 | 109,7 |
| Drugi davki na dohodek in dobiček | 44.431 | 39.503 | 23.396 | 88,9 | 52,7 | 59,2 |
| **PRISPEVKI ZA SOCIALNO VARNOST** | **380.770.866** | **338.561.819** | **309.007.772** | **88,9** | **81,2** | **91,3** |
| Prispevek za zaposlovanje | 1.879.503 | 1.642.038 | 1.462.994 | 87,4 | 77,8 | 89,1 |
| Prispevek za starševsko varstvo | 1.906.762 | 1.678.613 | 1.529.174 | 88,0 | 80,2 | 91,1 |
| Prispevki za pokojninsko in invalidsko zavarovanje | 252.913.653 | 224.942.722 | 204.963.738 | 88,9 | 81,0 | 91,1 |
| Prispevki za zdravstveno zavarovanje | 124.070.948 | 110.298.446 | 101.051.866 | 88,9 | 81,4 | 91,6 |
| **DAVKI NA PLAČILNO LISTO IN DELOVNO SILO** | **529.616** | **493.863** | **546.442** | **93,2** | **103,2** | **110,6** |
| Posebni davek na določene prejemke | 529.616 | 493.863 | 546.442 | 93,2 | 103,2 | 110,6 |
| **DAVKI NA PREMOŽENJE** | **38.073.585** | **37.626.791** | **34.937.893** | **98,8** | **91,8** | **92,9** |
| Davki na nepremičnine | 35.225.631 | 34.281.111 | 32.273.865 | 97,3 | 91,6 | 94,1 |
| Davki na premičnine | 114.205 | 55.776 | 56.677 | 48,8 | 49,6 | 101,6 |
| Davki na dediščine in darila | 1.617.581 | 2.245.001 | 2.092.461 | 138,8 | 129,4 | 93,2 |
| Davek na promet nepremičnin | 1.116.168 | 1.044.903 | 514.890 | 0,0 | 0,0 | 0,0 |
| **DOMAČI DAVKI NA BLAGO IN STORITVE** | **444.335.257** | **426.543.675** | **416.620.128** | **96,0** | **93,8** | **97,7** |
| Davek na dodano vrednost | 434.092.439 | 417.339.293 | 406.630.192 | 96,1 | 93,7 | 97,4 |
| Drugi davki na blago in storitve (CO2) | 17.481 | 20.388 | 18.383 | 116,6 | 105,2 | 90,2 |
| Trošarine | 5.606.586 | 3.660.224 | 3.095.309 | 65,3 | 55,2 | 84,6 |
| Davki na posebne storitve | 453.906 | 1.065.835 | 5.759.686 | 234,8 | 1.268,9 | 540,4 |
| Drugi davki na uporabo blaga in storitev | 889.308 | 1.124.452 | 435.425 | 126,4 | 49,0 | 38,7 |
| Davki na motorna vozila | 3.275.537 | 3.333.483 | 681.133 | 101,8 | 20,8 | 20,4 |
| **DAVKI NA MEDNARODNO TRGOVINO IN TRANSAKCIJE** | **1.704.473** | **2.595.068** | **2.637.496** | 152,3 | 154,7 | 101,6 |
| Carine | 1.704.473 | 2.595.068 | 2.637.496 | 152,3 | 154,7 | 101,6 |
| **DRUGI DAVKI** | **5.334.307** | **525.618** | **473.918** | **9,9** | **8,9** | **90,2** |
| **B. Nedavčni prihodki** | **55.618.429** | **53.616.371** | **55.939.548** | **96,4** | **100,6** | **104,3** |
| **C. Transferni prihodki** | **16.419** | **50.859** | **30.673** | **309,8** | **186,8** | **60,3** |
| **D. Ostalo (nerazporejeno)** | **6.773** | **3.100** | **474.716** | **45,8** | **7.008,9** | **15.313,4** |
| **E. Skupaj davčni dolg (A+B+C+D)** | **1.267.025.744** | **1.204.717.013** | **1.180.360.509** | **95,1** | **93,2** | **98,0** |
| **F. Druge terjatve** | **19.946** | **165** | **224** | **0,8** | **1,1** | **135,8** |
| **Skupaj davčni dolg in druge terjatve (E + F)** | **1.267.045.690** | **1.204.717.178** | **1.180.360.733** | **95,1** | **93,2** | **98,0** |

*Vir: FURS*

**4.5 Davčni dolg po vrsti dajatve**

V okviru davčnih prihodkov imajo največji delež dolga domači davki na blago in storitve, in sicer 37,1 odstotka. Davki na dohodek in dobiček 32-odstotni delež, prispevki za socialno varnost imajo 27,5-odstotni delež dolga, davki na premoženje 3,1-odstotni delež, davki na mednarodno trgovino in transakcije 0,2-odstotni delež ter drugi davki 0,1-odstotni delež dolga iz davčnih prihodkov.

*Slika 7 - Struktura davčnega dolga iz davčnih prihodkov*

*Vir: FURS*

Analiza gibanja davčnega dolga po vrstah davkov kaže, da je v letu 2019 zaznati:

* *znižanje dolga*: pri prispevkih za socialno varnost za 29.554.048 EUR oziroma 8,7 odstotka, pri domačih davkih na blago in storitve za 9.923.547 EUR oziroma 2,3 odstotka, pri davkih na premoženje za 2.688.898 EUR oziroma 7,1 odstotka in
* *povečanje dolga*: pri davkih na dohodek in dobiček za 14.992.074 EUR oziroma 4,3 odstotka, pri davkih na plačilno listo in delovno silo za 52.579 EUR oziroma 10,6 odstotka in pri davkih na mednarodno trgovino in transakcije za 42.428 EUR oziroma 1,6 odstotka.

**4.6 Davčni dolg po starosti**

Pregled višine davčnega dolga po blagajnah in letu nastanka dolga glede na datum zapadlosti je razviden iz preglednice 8.

Dolg z zapadlostjo v letu 2019 po stanju 31. 12. 2019 znaša 251.994.517 EUR (21,3 odstotka), ob sestavi poročila na dan 31. 3. 2020 znaša še 161.048.949 EUR (13,5 odstotka). Preostali dolg je iz prejšnjih let.

*Preglednica 8: Davčni dolg po javnofinančnih blagajnah glede na zapadlost v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Davčni dolg po javnofinančnih blagajnah** | **Zapadlost dolga do vključno leta 2014** | **Zapadlost dolga v letu 2015** | **Zapadlost dolga v letu 2016** | **Zapadlost dolga v letu 2017** | **Zapadlost dolga v letu 2018** | **Zapadlost dolga v letu 2019** | **Skupaj stanje dolga** |
|
| **Državni proračun** | | | | | | | |
| Aktivni dolg | 90.054.649 | 20.891.456 | 30.574.786 | 50.203.715 | 83.713.068 | 182.335.081 | 457.772.755 |
| Pogojno izterljivi dolg | 207.801.064 | 30.585.726 | 48.646.589 | 54.702.348 | 27.201.293 | 13.135.813 | 382.072.833 |
| **Skupaj država** | ***297.855.713*** | ***51.477.182*** | ***79.221.375*** | ***104.906.063*** | ***110.914.361*** | ***195.470.894*** | ***839.845.588*** |
| **Zavod za pokojninsko in invalidsko zavarovanje** | | | | | | | |
| Aktivni dolg | 40.562.436 | 6.274.828 | 6.702.021 | 9.895.602 | 12.496.675 | 31.036.491 | 106.968.053 |
| Pogojno izterljivi dolg | 68.911.968 | 7.993.619 | 7.240.717 | 5.999.529 | 5.945.355 | 1.905.752 | 97.996.940 |
| **Skupaj ZPIZ** | ***109.474.404*** | ***14.268.447*** | ***13.942.738*** | ***15.895.131*** | ***18.442.030*** | ***32.942.243*** | ***204.964.993*** |
| **Zavod za zdravstveno zavarovanje Slovenije** | | | |  | | | |
| Aktivni dolg | 20.362.665 | 3.425.114 | 3.489.713 | 5.200.156 | 6.336.437 | 16.494.999 | 55.309.084 |
| Pogojno izterljivi dolg | 30.436.225 | 4.291.884 | 3.856.880 | 3.241.398 | 3.101.698 | 845.491 | 45.773.576 |
| **Skupaj ZZZS** | ***50.798.890*** | ***7.716.998*** | ***7.346.593*** | ***8.441.554*** | ***9.438.135*** | ***17.340.490*** | ***101.082.660*** |
| **Proračun občin** |  |  |  |  | | | |
| Aktivni dolg | 3.103.274 | 328.272 | 2.027.149 | 1.924.087 | 3.123.278 | 6.030.564 | 16.536.624 |
| Pogojno izterljivi dolg | 10.594.541 | 919.643 | 3.147.200 | 1.706.135 | 1.352.887 | 210.238 | 17.930.644 |
| **Skupaj občine** | ***13.697.815*** | ***1.247.915*** | ***5.174.349*** | ***3.630.222*** | ***4.476.165*** | ***6.240.802*** | ***34.467.268*** |
| **Ostalo** | | | | | | | |
| Aktivni dolg | *0* | *0* | *17* | 82 | 37 | 88 | 224 |
| Pogojno izterljivi dolg | *0* | *0* | *0* | 0 | 0 | 0 | 0 |
| **Skupaj ostalo** | **0** | **0** | **17** | **82** | **37** | **88** | **224** |
| SKUPAJ AKTIVNI DOLG | **154.083.024** | **30.919.670** | **42.793.686** | **67.223.642** | **105.669.495** | **235.897.223** | **636.586.740** |
| SKUPAJ POGOJNO IZTERLJIVI DOLG | **317.743.798** | **43.790.872** | **62.891.386** | **65.649.410** | **37.601.233** | **16.097.294** | **543.773.993** |
| **SKUPAJ DAVČNI DOLG** | **471.826.822** | **74.710.542** | **105.685.072** | **132.873.052** | **143.270.728** | **251.994.517** | **1.180.360.733** |

Opomba: Absolutno zastaranje davčnega dolga nastopi po desetih letih, zaradi nekaterih postopkov se v skladu s predpisi rok zastaranja podaljša, zato je del dolga tudi starejši od 10 let (znesek je vključen v stolpec »zapadlost dolga do vključno leta 2014«).

*Vir: FURS*

Delež aktivnega dolga z zapadlostjo v letu 2019 znaša 37,1 odstotka, pogojno izterljivega pa 3 odstotka. Dolg iz leta 2019 je predmet izvršb s sistemskimi ukrepi (sklepi na denarne prejemke in sredstva na računih), dolg pred letom 2019 pa zahteva individualno obravnavo v postopkih glede na sredstva, ki so lahko predmet izvršbe (terjatve, premičnine, nepremičnine).

*Preglednica 9: Davčni dolg po javnofinančnih blagajnah glede na zapadlost v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Delež davčnega dolga v strukturi dolga glede na zapadlost** | **Delež dolga zapadlost do 2014** | **Delež dolga zapadlost v letu 2015** | **Delež dolga zapadlost v letu 2016** | **Delež dolga zapadlost v letu 2017** | **Delež dolga zapadlost v letu 2018** | **Delež dolga zapadlost v letu 2019** | **Skupaj delež dolga** |
| **SKUPAJ AKTIVNI DOLG** | **24,2** | **4,9** | **6,7** | **10,6** | **16,5** | **37,1** | **100,0** |
| **SKUPAJ POGOJNO IZTERLJIVI DOLG** | **58,4** | **8,1** | **11,6** | **12,1** | **6,8** | **3,0** | **100,0** |
| **SKUPAJ DAVČNI DOLG** | **40,0** | **6,3** | **9,0** | **11,3** | **12,1** | **21,3** | **100,0** |

*Vir: FURS*

### 4.7 Odpis davčnih obveznosti

Davčni organ v skladu z določbami 101., 105., 106. in 107. člena ZDavP-2 odpiše davek oziroma del davka zaradi naslednjih razlogov:

* odpisi davka pri stečajih in prisilnih poravnavah – zaključek stečaja, prisilne poravnave, poenostavljene prisilne poravnave in stečaja zapuščine (prvi stolpec v preglednici 10),
* če je pravica do izterjave zastarala, razen v primerih, ko je davčni dolg zavarovan s hipoteko in je pred potekom roka za zastaranje vložen predlog za izvršbo na nepremičnine (drugi stolpec v preglednici 10),
* odpisi zaradi ogrožanja preživljanja davčnega zavezanca in njegovih družinskih članov (tretji stolpec v preglednici 10),
* odpisi po višini neplačanega davka do 1 evro (tretji stolpec v preglednici 10),
* odpisi, če je davčni zavezanec umrl in ni zapustil premoženja, če ga ni mogoče izterjati od pravne osebe, zavezanca za davek, niti iz morebitnega predloženega instrumenta zavarovanja niti od njenega pravnega naslednika (tretji stolpec v preglednici 10),
* in v drugih primerih, določenih z zakonom (tretji stolpec v preglednici 10).

Z odpisom davčna obveznost preneha. Davčni organ odpisani davek izbriše iz evidenc, ki izkazujejo terjatve do posameznega zavezanca za davek.

V letu 2019 je bilo odpisanih za 188.915.274 EUR davčnih obveznosti. Največ obveznosti, 137.919.176 EUR oziroma 73 odstotka, je bilo odpisanih zaradi končanih insolventnih postopkov, saj obveznosti ni bilo mogoče izterjati v postopku stečaja oziroma prisilne poravnave.

*Preglednica 10: Odpisi davčnih obveznosti po razlogih v EUR*

|  |  |  |  |  |
| --- | --- | --- | --- | --- |
| ***LETO*** | ***Odpisan znesek -insolventnost*** | ***Odpisan znesek -zastaranje*** | ***Odpisan znesek - ostalo*** | ***Odpisan znesek dajatev - SKUPAJ*** |
| **2014** | 61.211.238 | 67.349.198 | 27.332.179 | **155.892.615** |
| **2015** | 82.307.377 | 25.466.092 | 27.473.787 | **135.247.256** |
| **2016** | 123.491.113 | 25.214.466 | 33.325.711 | **182.031.290** |
| **2017** | 129.466.573 | 20.080.108 | 25.218.437 | **174.765.118** |
| **2018** | 125.448.259 | 21.275.352 | 24.652.827 | **171.376.438** |
| **2019** | 137.919.176 | 36.195.219 | 14.800.879 | **188.915.274** |

*Vir: FURS*

Podatki o odpisanih davčnih obveznostih ločeno po javnofinančnih blagajnah so prikazani v preglednici.

*Preglednica 11: Odpisi davčnih obveznosti po blagajnah javnega financiranja v EUR*

|  |  |  |  |  |  |  |
| --- | --- | --- | --- | --- | --- | --- |
| **Leto** | **Državni proračun** | **Zavod za pokojninsko in invalidsko zavarovanje** | **Zavod za zdravstveno zavarovanje Slovenije** | **Proračun občin** | **Ostalo** | **SKUPAJ** |
| **2014** | 117.323.334 | 23.802.731 | 12.059.080 | 2.707.470 | 0 | **155.892.615** |
| **2015** | 93.962.202 | 25.977.328 | 12.866.459 | 1.860.996 | 580.271 | **135.247.256** |
| **2016** | 134.878.424 | 28.814.402 | 14.391.524 | 3.023.230 | 923.710 | **182.031.290** |
| **2017** | 134.363.291 | 25.644.156 | 12.349.980 | 2.407.691 | 0 | **174.765.118** |
| **2018** | 124.381.850 | 29.447.278 | 14.837.531 | 2.709.779 | 0 | **171.376.438** |
| **2019** | 136.113.653 | 16.421.408 | 32.748.637 | 3.631.575 | 0 | **188.915.274** |

*Vir: FURS*

**5. Plačilne ugodnosti**

Odobritev plačilnih ugodnosti ima zaradi prestavitve roka zapadlosti posredno vpliv na davčni dolg. Zavezanci, ki se nahajajo v finančni stiski, imajo v skladu z zakonodajo pravico do obročnega odplačevanja, odloga ali celo do odpisa davka.

Institut odloga oziroma obročnega plačevanja davka je urejen v 101., 102., 103., 104. in 110. členu ZDavP-2, podrobnejša merila pa določa Pravilnik o izvajanju Zakona o davčnem postopku[[12]](#footnote-12).

FURS lahko fizičnim osebam na podlagi 101. člena ZDavP-2 dovoli odpis, delni odpis ali odlog plačila davka za do dve leti oziroma dovoli plačilo davka v največ 24 mesečnih obrokih v obdobju 24 mesecev, če bi bilo zaradi plačila davčne obveznosti lahko ogroženo preživljanje davčnega zavezanca in njegovih družinskih članov.

V skladu s 102. členom ZDavP-2 se poslovnim subjektom lahko odobri odlog plačila davka za največ 24 mesecev ali obročno plačilo v največ 24 mesečnih obrokih, če bi jim zaradi trajnejše nelikvidnosti ali izgube sposobnosti pridobivanja prihodkov iz razlogov, na katere davčni zavezanec ni mogel vplivati, nastala hujša gospodarska škoda in bi davčnemu zavezancu odlog in obročno plačevanje davka omogočilo preprečitev hujše gospodarske škode. FURS lahko dovoli plačilo davka v največ 60 mesečnih obrokih po drugem odstavku 102. člena ZDavP-2, če vlagatelj predloži pravnomočni sklep, s katerim je na podlagi zakona, ki ureja finančno poslovanje, postopke zaradi insolventnosti in postopke prisilnega prenehanja, potrjen sporazum o finančnem prestrukturiranju ali sklep o potrjeni poenostavljeni prisilni poravnavi.

Ne glede na izpolnjevanje pogojev iz 101. in 102. člena ZDavP-2 lahko davčni organ v skladu s prvim odstavkom 103. člena ZDavP-2 dovoli plačilo davka v največ 24 mesečnih obrokih ali dovoli odlog za največ 24 mesecev davčnemu zavezancu, ki predloži ustrezen instrument zavarovanja iz 117. člena ZDavP-2 ali dovoli vknjižbo zastavne pravice v ustrezni register.

Na podlagi drugega odstavka 103. člena ZDavP-2 se lahko fizični osebi odobri obročno plačilo davka v največ treh mesečnih obrokih, če gre za davek, ki se ne nanaša na opravljanje dejavnosti. Večina obročnih plačil se odobri po tej pravni podlagi za plačila letnega poračuna dohodnine.

Kot je razvidno iz preglednice 12, se je v letu 2019 število odobrenih zahtevkov za odlog plačila povečalo za 7 zahtevkov oziroma 5,2 odstotka, število odobrenih zahtevkov za obročno plačilo pa se je zmanjšalo za 356 zahtevkov oziroma 2,2 odstotka. Znesek odloženih davčnih obveznosti se je v primerjavi z letom 2018 zmanjšal za 191.999 EUR oziroma 6,8 odstotka, znesek odobrenih obročnih plačil pa se je povečal za 1.014.910 EUR oziroma 2 odstotka.

Preglednica 12: Odlogi in obročno plačilo davka po ZDavP-2

|  |  |  |  |  |  |  |
| --- | --- | --- | --- | --- | --- | --- |
| **Vrsta zahtevka** | **2018** | | **2019** | | **Indeks 2019/2018** | |
| **Število odobrenih zahtevkov** | **Znesek odobrenih zahtevkov (v €)** | **Število odobrenih zahtevkov** | **Znesek odobrenih zahtevkov (v €)** | **Število** | **Znesek** |
| **Odlog plačila** | **134** | 2.832.549 | **141** | 2.640.550 | 105,2 | 93,2 |
| **od tega poslovnih subjektov** | **49** | 1.955.981 | **42** | 1.738.475 | 85,7 | 88,9 |
| **Obročno plačilo** | **16.388** | 49.851.819 | **16.032** | 50.866.729 | 97,8 | 102,0 |
| **od tega poslovnih subjektov** | **354** | 32.509.451 | **336** | 35.759.678 | 94,9 | 110,0 |

*Vir: FURS*

V zvezi s postopki odloga in obročnega plačevanja davka ni dovoljeno odložiti oziroma dovoliti obročnega plačila za akontacije davka, davčni odtegljaj, prispevke za pokojninsko in invalidsko zavarovanje, prispevke za zdravstveno zavarovanje, globe in stroške postopka o prekršku, obveznosti, za katere davčni organ vodi samo izvršbo in ne vodi knjigovodskih evidenc, ter za obveznosti, na katere učinkuje postopek zaradi insolventnosti.

V primeru glob in stroškov postopka o prekršku se lahko odobri le obročno odplačilo v skladu z določbami zakona, ki ureja prekrške.

**6. Rezultati ukrepov izterjave**

FURS je v prvi vrsti pristojen za izterjavo davkov, prispevkov in drugih obveznih dajatev, ki jih sam odmerja, izterjuje pa tudi nedavčne obveznosti drugih predlagateljev, če za to obstaja pravna podlaga v zakonu.

Kljub temu, da zakonodaja ne predpisuje obveznega opominjanja, se pred začetkom davčne izvršbe dolžnika, ki še ni v postopku izvršbe, pozove k prostovoljni poravnavi zapadle obveznosti. Poleg poziva k plačilu se dolžnika z opominom opozori na posledice neplačila dolga in stroške, ki bi ga bremenili v primeru začetka izvršbe.

Kljub ukrepom za vzpodbujanje prostovoljnega plačevanja davkov (npr. ozaveščanje posameznih ciljnih skupin, medijske objave, pošiljanje opominov itd.) del davčnih obveznosti ostane neplačan, zato mora FURS dosledno, učinkovito in nepristransko uporabljati vsa zakonita sredstva prisile za izterjavo dolga.

Postopek davčne izvršbe se začne z izdajo sklepa o davčni izvršbi. Z izvršbo po upravni poti se lahko poseže na dolžnikove denarne prejemke, denarna sredstva, ki jih ima dolžnik pri bankah ali hranilnicah, denarne terjatve do tretjih, vrednostne papirje in premičnine. Posebne oblike izvršbe so izvršba iz nepremičnega premoženja in deleža družbenika v družbi. Ukrepi davčne izvršbe so načrtovani glede na sredstva dolžnika s ciljem čim lažjega poplačila dolga in glede na višino stroškov, ki nastanejo v postopku izvršbe za davčni organ in zavezanca.

Skrajni ukrep za poplačilo oziroma obvladovanje dolga je predlog davčnega organa za uvedbo stečajnega postopka zoper dolžnika in izbris dolžnika iz Poslovnega registra Slovenije.

V primeru, ko je zoper dolžnika v teku kateri izmed postopkov zaradi insolventnosti, je pri uveljavljanju terjatev potrebno upoštevati pravila insolvenčne zakonodaje. V času trajanja insolvenčnega postopka za dolg, na katerega učinkuje ta postopek, ni dovoljeno voditi postopka izvršbe niti zavarovanja. Terjatve zoper insolventnega dolžnika se lahko poplačajo le v skladu z insolvenčno zakonodajo, ki položaj davčnega organa izenačuje z drugimi (civilnimi) upniki. Po stanju 31. 12. 2019 je pogojno izterljiv dolg, prijavljen v insolvenčne postopke, ki ga ni dovoljeno izterjevati v izvršbi, znašal 414 milijonov EUR, kar predstavlja skoraj 35,5 odstotka davčnega dolga.

V letu 2019 je FURS[[13]](#footnote-13) z izdanimi opomini in sklepi **terjal dolg v višini 1.241.964.471 EUR**, od tega za 1.121.339.071 EUR dolga iz davkov in drugih obveznih dajatev in 120.625.400 EUR dolga iz nedavčnih obveznosti.

Na podlagi izvedenih ukrepov **je bilo izterjano 540.711.109 EUR dolga**, od tega 514.426.903 EUR dolga iz davkov in drugih obveznih dajatev in 26.284.206 EUR dolga iz nedavčnih obveznosti.

*Preglednica 13: Ukrepi izterjave davkov in drugih obveznih dajatev ter nedavčnih obveznosti v letu 2019 (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Ukrepi izterjave** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| **Opomini pred začetkom davčne izvršbe** | | | | | | |
| Poslani opomini | 704.334 | 463.123.818 | 699.091 | 491.420.150 | 99,3 | 106,1 |
| Plačila na podlagi opominov | 488.932 | 319.955.035 | 485.560 | 336.085.713 | 99,3 | 105,0 |
| **Sklep o davčni izvršbi** | | | | | | |
| Izdani sklepi | 326.158 | 756.944.785 | 324.694 | 750.544.321 | 99,6 | 99,2 |
| Plačila na podlagi sklepov | 416.446 | 220.041.493 | 396.034 | 204.625.396 | 95,1 | 93,0 |
| **Terjani dolg po opominih in sklepih SKUPAJ** | **1.030.492** | **1.220.068.603** | **1.023.785** | **1.241.964.471** | **99,3** | **101,8** |
| **Realizacija po opominih in sklepih SKUPAJ** | **905.378** | **539.996.528** | **881.594** | **540.711.109** | **97,4** | **100,1** |

*Vir: FURS*

V letu 2019 je bilo izterjano za 714.581 EUR več dolga kakor v letu 2018. Po izdanih opominih je bilo plačanega za 16.130.678 EUR oziroma 5 odstotka več dolga kakor leta 2018. Na podlagi izdanih sklepov o davčni izvršbi je bilo izterjanega za 15.416.097 EUR oziroma 7 odstotka manj dolga kot preteklo leto, predvsem zaradi nižjega zneska terjanega dolga s sklepi o davčni izvršbi (kot posledica povečanja zneska obveznosti poravnanih z izvedenimi poboti ter povečanja prostovoljno plačanih obveznosti po opominih).

V poročevalskem obdobju je bilo namreč izvedenih več pobotov z obveznostmi do zavezancev kot v letu 2018, in sicer za 5.917.771 EUR oziroma 3 odstotka, kar med drugim tudi vpliva na zniževanje (iz)terjanega dolga.

Poleg pisnega opominjanja prek eDavkov in pošte, je FURS v letu 2019 pričela zavezance, ki so uporabniki mobilne aplikacije eDavki, obveščati o izteku roka za plačilo davkov tik pred iztekom roka ter o neobračunanih in neplačanih prispevkih za socialno varnost. Obvestila o izteku roka za plačilo določenega davka preko mobilne aplikacije eDavki so namenjena fizičnim osebam. V letu 2019 je 22.470 davčnih zavezancev prejemalo obvestila o posameznih obveznostih in pravicah. Navedeni zavezanci so tekom leta 2019 prejeli skupaj 690.182 obvestil. Od 22.470 davčnih zavezancev je 7.947 (35,4 odstotka) zavezancev v letu 2019 prejelo vsaj eno obvestilo o izteku roka za plačilo.

*Preglednica 14: Ukrepi izterjave davkov in drugih obveznih dajatev ter nedavčne obveznosti skupaj (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **UKREPI IZTERJAVE** | **2018** | | **2019** | | **IND  2018/2017** | |
| **število** | **znesek** | **število** | **znesek** | **število** | **znesek** |
| **Opomini pred začetkom davčne izvršbe** | | | | | | |
| Poslani opomini | 704.334 | 463.123.818 | 699.091 | 491.420.150 | 99,3 | 106,1 |
| Plačila na podlagi poslanih opominov | 488.932 | 319.955.035 | 485.560 | 336.085.713 | 99,3 | 105,0 |
| **Sklep o davčni izvršbi** | | | | | | |
| Izdani sklepi | 326.158 | 756.944.785 | 324.694 | 750.544.321 | 99,6 | 99,2 |
| Plačila na podlagi izdanih sklepov | 416.446 | 220.041.493 | 396.034 | 204.625.396 | 95,1 | 93,0 |
| ***Terjani dolg po opominih in sklepih*** | ***1.030.492*** | ***1.220.068.603*** | ***1.023.785*** | ***1.241.964.471*** | ***99,3*** | ***101,8*** |
| ***Realizacija po opominih in sklepih*** | ***905.378*** | ***539.996.528*** | ***881.594*** | ***540.711.109*** | ***97,4*** | ***100,1*** |
| **DODATNI UKREPI IZTERJAVE** | | | | | | |
| **Poboti** | **105.647** | 196.830.934 | 145.022 | 202.748.705 | / | 103,0 |
| **Unovčitve zavarovanj** | **21** | 7.778.481 | 59 | 11.315.783 | / | 145,5 |
| ***Skupaj - dodatni ukrepi*** | **105.668** | ***204.609.415*** | ***145.081*** | ***214.064.487*** |  | **104,6** |

*Vir: FURS*

Pri zavezancih, ki imajo v knjigovodski evidenci izkazane neporavnane obveznosti, hkrati pa so upravičeni do vračila davka po obračunu ali odločbi, FURS izvaja pobot terjatev z obveznostmi. V letu 2019 je bilo izvedenih za 202.748.705 EUR pobotov.

V primeru zavarovanja davčnega dolga FURS izvede unovčitev predloženih instrumentov zavarovanja. V letu 2019 je bilo unovčenih zavarovanj za dolg v višini 11.315.783 EUR.

V oktobru 2019 je FURS za davčne obveznosti pričela z izdajo pozivov za plačilo in predložitev seznama premoženja. Izdanih je bilo 3.513 pozivov za 9.759.638 EUR. Prejetih plačil je bilo za 229.539 EUR.

### 6.1. Izterjava davkov in drugih obveznih dajatev

V letu 2019 je FURS z izdanimi opomini in sklepi o davčni izvršbi terjala za 1.121.339.071 EUR dolga iz naslova davčnih dajatev. Na podlagi izvedenih ukrepov je bilo izterjanih 514.426.903 EUR. Večji delež plačil predstavljajo sredstva, izterjana na podlagi opominov, in sicer 63,7 odstotka vseh plačil, preostanek plačil s 36,3 odstotka deležem pa odpade na izvršene sklepe o davčni izvršbi.

Po opominih je bilo v povprečju poplačanega 75,5 odstotka dolga, po sklepih o izvršbi pa 27,2 odstotka terjanega dolga.

*Preglednica 15: Ukrepi izterjave davkov in drugih obveznih dajatev v letih 2018 in 2019 (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Ukrepi izterjave** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| **Opomini pred začetkom davčne izvršbe** | | | | | | |
| Poslani opomini | **551.765** | 418.628.854 | **549.776** | 434.021.674 | 99,6 | 103,7 |
| Plačila na podlagi opominov | **419.909** | 311.545.835 | **417.482** | 327.561.420 | 99,4 | 105,1 |
| **Sklep o davčni izvršbi** | | | | | | |
| Izdani sklepi | **193.283** | 701.757.307 | **197.667** | 687.317.397 | 102,3 | 97,9 |
| Plačila na podlagi sklepov | **287.693** | 201.809.911 | **270.055** | 186.865.483 | 93,9 | 92,6 |
| **Terjani dolg po opominih in sklepih SKUPAJ** | **745.048** | **1.120.386.161** | **747.443** | **1.121.339.071** | **100,3** | **100,1** |
| **Realizacija po opominih in sklepih SKUPAJ** | **707.602** | **513.355.746** | **687.537** | **514.426.903** | **97,2** | **100,2** |

*Vir: FURS*

V letu 2019 je bilo izdanih 197.667 sklepov o davčni izvršbi, s katerimi je bil terjan dolg v znesku 687.317.397 EUR. Na podlagi izdanih sklepov je bilo izterjano 186.865.483 EUR.

Največ sklepov o izvršbi je bilo izdano na denarna sredstva pri bankah in hranilnicah, in sicer 113.932 (57,6 odstotka vseh). Sledijo sklepi o izvršbi na denarne prejemke, ki jih je bilo izdanih 67.862 (34,3 odstotka). Izvršba na dolžnikove premičnine je bila začeta v 14.744 primerih (7,5 odstotka). Manj sklepov pa je bilo izdanih na denarno terjatev dolžnika (1.110 oz. 0,6 odstotka vseh) oziroma na vrednostne papirje (19).

Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah s 70,8 odstotka deležem plačil, sledi izvršba na premično premoženje s 17,9 odstotka, 8 odstotka predstavlja izvršba na dolžnikove denarne prejemke, 3,2 odstotka izvršba na dolžnikove denarne terjatve in 0,1 odstotka izvršba na vrednostne papirje.

Realizacija izvršbe na denarne terjatve v letu 2019, kaže na določen upad glede na predhodno leto, je pa primerljiva z letom 2017. Realizacija v tem delu izvršbe je odvisna od višine nespornih terjate, ki jih uspe FURS pridobiti v postopkih.

*Preglednica 16: Sklepi o izvršbi po načinu v letih 2018 in 2019 (zneski v EUR)*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Način izvršbe glede na predmet** | **2018** | | | **2019** | | | **Indeks 2019/2018** | | |
| **Število** | **Znesek terjanega dolga po izdanih sklepih v evrih** | **Plačila po izdanih sklepih v evrih** | **Število** | **Znesek terjanega dolga po izdanih sklepih v evrih** | **Plačila po izdanih sklepih v evrih** | **Število** | **Terjan dolg** | **Plačila** |
| Izvršba na denarna sredstva pri bankah oz. hranilnicah | **114.521** | 259.586.806 | 127.676.095 | **113.932** | 260.574.842 | 132.336.802 | 99,5 | 100,4 | 103,7 |
| Izvršba na denarne prejemke | **63.857** | 92.897.266 | 15.386.325 | **67.862** | 98.514.572 | 14.986.847 | 106,3 | 106,0 | 97,4 |
| Izvršba na premičnine | **13.338** | 292.198.521 | 39.742.105 | **14.744** | 294.457.845 | 33.370.440 | 110,5 | 100,8 | 84,0 |
| Izvršba na denarne terjatve | **1.552** | 56.643.331 | 17.077.099 | **1.110** | 32.276.047 | 6.066.959 | 71,5 | 57,0 | 35,5 |
| Izvršba na vrednostne papirje | **15** | 431.383 | 1.928.287 | **19** | 1.494.091 | 104.435 | 126,7 | 346,3 | 5,4 |
| **Skupaj** | **193.283** | **701.757.307** | **201.809.911** | **197.667** | **687.317.397** | **186.865.483** | **102,3** | **97,9** | **92,6** |

*Vir: FURS*

Glavnino davčnega dolga, ki je bil v letu 2019 terjan s sklepi o izvršbi, predstavljajo obveznosti iz naslova davkov na dohodek in dobiček (35,3 odstotka) in prispevkov za socialno varnost (30,3 odstotka). Sledijo domači davki na blago in storitve (26,2 odstotka), davki na premoženje (2,4 odstotka) ter obveznosti iz naslova ostalih davkov (5,8 odstotka).

Največji delež izterjanih sredstev po sklepih o izvršbi predstavljajo plačila iz naslova prispevkov za socialno varnost (39 odstotka), sledijo domači davki na blago in storitve (30,5 odstotka), davki na dohodek in dobiček (23,3 odstotka), davki na premoženje (3,2 odstotka) in plačila iz naslova ostalih davkov (4 odstotka).

*Preglednica 17: Učinkovitost izvršbe po vrstah dajatev v letu 2019 (zneski v EUR)*

|  |  |  |  |  |
| --- | --- | --- | --- | --- |
| **Vrsta obveznosti** | **Znesek terjanega dolga po izdanih sklepih** | **odstotka v znesku dolga po izdanih sklepih** | **Plačila po izdanih sklepih** | **odstotka plačil po sklepih** |
| Prispevki za socialno varnost | 208.075.191 | 30,3 | 72.869.460 | 39,0 |
| Domači davki na blago in storitve | 179.764.526 | 26,2 | 56.948.467 | 30,5 |
| Davki na dohodek in dobiček | 242.285.481 | 35,3 | 43.537.690 | 23,3 |
| Davki na premoženje | 16.694.299 | 2,4 | 5.950.265 | 3,2 |
| Ostali davki | 40.497.900 | 5,8 | 7.559.601 | 4,0 |
| **Skupaj** | **687.317.397** |  | **186.865.483** |  |

*Vir: FURS*

**Izvršba na dolžnikove premičnine**

V letu 2019 je bilo v postopkih davčne izvršbe zarubljenih 6.005 premičnin, ocenjenih na 12.566.688 EUR. Največ je bilo rubežev gotovine, in sicer 3.919 oziroma 65,3 odstotka vseh, 1.141 (19 odstotka) rubežev motornih vozil, 713 (11,9 odstotka) je bilo rubežev osnovnih sredstev, 157 (2,6 odstotka) rubežev trgovskega blaga, 73 (1,2 odstotka) rubežev drugih premičnin in 2 rubeža vrednostnih papirjev.

*Slika 8 - Število zarubljenih premičnin po vrstah zarubljenih predmetov v letu 2019*

*Vir: FURS*

Po začetku postopka davčne izvršbe na premičnine je v izogib prisilne prodaje zarubljenih premičnin 12.477 dolžnikov poravnalo svoj dolg v znesku 20.616.058 EUR. Zarubljene predmete, ocenjene na 5.280.532 EUR, je FURS prodajala na javnih dražbah, z zbiranjem ponudb, z neposrednimi pogodbami, s komisijskimi pogodbami ali tako, da je bilo dolžnikom dano pooblastilo, da zarubljene premičnine prodajo sami. S prodajami zarubljenih premičnin je bil poravnan dolg v višini 1.275.946 EUR.

V največ primerih (502) je dolžnik po pooblastilu sam prodajal zarubljene premičnine. To premoženje je bilo ocenjeno na 2.850.574 EUR. V 215 primerih je bila prodaja uspešna in iz tega naslova dosežena kupnina v višini 723.403 EUR. Za prodajo zarubljenega premoženja je bilo oklicanih 186 javnih dražb. Premičnine, ki so bile predmet prodaje na javni dražbi, so bile ocenjene na 2.179.906 EUR. Uspešnih je bilo 91 javnih dražb, katerih izkupiček je bil 507.473 EUR.

Zarubljene premičnine se lahko prodajo tudi z neposredno pogodbo. Ta je dovoljena v primerih prodaje živali, hitro pokvarljivega blaga, premičnin, katerih hramba je povezana z velikimi stroški ter premičnin, za katere ni večjega povpraševanja. V letu 2019 je bilo sklenjenih 26 neposrednih pogodb o prodaji za premičnine, ocenjene na 78.323 EUR. Uspešnih je bilo 22 prodaj z izkupičkom 38.924 EUR. V letu 2019 je bilo izvedenih tudi 36 prodaj z zbiranjem ponudb za zarubljene predmete, ocenjene na 171.729 EUR. Uspešnih je bilo 7 prodaj, katerih izkupiček je znašal 6.146 EUR.

**Predlogi sodišču za izvršbo na dolžnikove nepremičnine na podlagi vknjižbe zastavne pravice**

Če dolga ni mogoče izterjati z ukrepi davčne izvršbe po upravni poti (iz dolžnikovih denarnih prejemkov, denarnih sredstev, vrednostnih papirjev ali premičnin) se z izvršbo lahko poseže na nepremičnine ali na poslovni delež dolžnika v družbi. Ta postopek na predlog FURS oziroma Državnega odvetništva RS vodi sodišče. FURS je preko državnega odvetništva predlagala sodiščem vknjižbo zastavne pravice na dolžnikove nepremičnine, prav tako je podala tudi več predlogov za izvršbo na dolžnikove nepremičnine.

V 730 primerih je bil vložen predlog za izvršbo na dolžnikovo nepremičnino premoženje za dolg v znesku 41.153.966 EUR. S prodajo nepremičnin v okviru postopka sodne izvršbe je bilo poplačanega za 4.755.838 evra dolga. Ob koncu leta 2019 je bil v izvršbi pri sodiščih dolg v višini 71.589.876 EUR.

*Preglednica 18: Izvršba na dolžnikovo nepremično premoženje v letih 2018 in 2019 (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Vknjižbe zastavne pravice na nepremičnine | 2.361 | 55.015.288 | 2.361 | 75.658.823 | 100,0 | 137,5 |
| Predlogi sodišču za izvršbo na nepremičnine | 628 | 24.783.498 | 730 | 41.153.966 | 116,2 | 166,1 |
| Plačila na podlagi prodaje nepremičnine | 1.095 | 5.241.728 | 1.098 | 4.755.838 | 100,3 | 90,7 |

*Vir: FURS*

**Predlaganje izbrisov poslovnih subjektov**

FURS se poslužuje tudi zakonskih možnosti za izbris neaktivnih poslovnih subjektov, v skladu z Zakonom o gospodarskih družbah za samostojne podjetnike posameznike in Zakonom o finančnem poslovanju, postopkih zaradi insolventnosti in prisilnem prenehanju za subjekte vpisa v sodni register. V letu 2019 je bilo podanih 224 obvestil o obstoju razlogov za izbris. Od tega 39 za samostojne podjetnike (v 10 primerih zaradi neopravljanja dejavnosti in v 29 primerih zaradi okoliščin povezanih s poslovnim naslovom) in 185 za pravne osebe (v vseh primerih so bili izbrisni razlogi povezani s poslovnim naslovom).

V letu 2019 je FURS podala zoper pravne osebe 122 predlogov za prisilno likvidacijo v skladu z Zakonom o finančnem poslovanju, postopkih zaradi insolventnosti in prisilnem prenehanju.

Preglednica 19: Predlogi FURS za izbris poslovnih subjektov v letih 2018 in 2019

|  |  |  |  |
| --- | --- | --- | --- |
| **Vsebina postopka** | **2018** | **2019** | **Indeks 2019/2018** |
| Število podanih obvestil o obstoju razlogov za izbris | 197 | 224 | 113,7 |
| Število podanih predlogov za prisilno likvidacijo | 93 | 122 | 131,2 |

*Vir: FURS*

**Predlogi za začetek stečajnih postopkov**

V letu 2019 je FURS predlagala začetek stečajnih postopkov zoper 571 dolžnikov, ki so skupaj dolgovali 95.926.413 EUR.

*Preglednica 20*: *Predlogi FURS za začetek stečajnega postopka v letih 2018 in 2019 (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Predlogi za začetek stečajnega postopka | 606 | 79.481.054 | 571 | 95.926.413 | 94,2 | 120,7 |

*Vir: FURS*

**Medsebojna upravna pravna pomoč med državami članicami Evropske unije pri izterjavi**

Ob upoštevanju pravil o medsebojni upravni pomoči med državami članicami EU je v letu 2019 FURS **v tujino posredovala** 979 zaprosil za izterjavo davčnih obveznosti v skupnem znesku 45.355.823 EUR in iz tega naslova prejela 2.532.205 EUR plačil. Konstantno povečevanje števila poslanih zaprosil v druge države članice EU je predvsem posledica sistemske obdelave in uporabe podatkov o prejetih finančnih računih (izmenjava CRS/DAC2) in podatkov o dohodkih (izmenjava AEOI/DAC1) pri izterjavi davščin. Za zavarovanje plačila davčnih obveznosti je bilo posredovanih 6 zaprosil v višini 7.989.796 EUR, iz tega naslova še ni bilo prejetih plačil.

*Preglednica 21: Posredovana zaprosila za izterjavo davčnih obveznosti na podlagi medsebojne upravne pomoči med članicami EU*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka\*** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Posredovana zaprosila za izterjavo davčnih obveznosti v EU | 773 | 64.403.005 | 979 | 45.355.823 | 126,6 | 70,4 |
| Prejeta plačila |  | 2.979.911 |  | 2.532.205 |  | 85,0 |
| Prejeta zaprosila za izterjavo davčnih obveznosti v EU | 261 | 17.871.181 | 254 | 42.471.254 | 97,3 | 237,7 |
| Prejeta plačila |  | 381.957 |  | 935.560 |  | 244,9 |

\**Med podatki so zajeta tudi zaprosila, ki se izterjujejo na podlagi sporazuma Slovenija – Norveška iz naslova davka od dohodka.*

*Vir: FURS*

V letu 2019 je FURS prejela 254 zaprosil za izterjavo neporavnanih davčnih obveznosti, ki so nastale v drugih državah članicah EU, v višini 42.471.254 EUR. Z namenom izterjave je bilo izdano 64 opominov za dolg v višini 1.553.433 EUR ter 93 sklepov o izvršbi za dolg v višini 5.046.893 EUR. Na podlagi izvedenih ukrepov je bilo izterjanega 935.560 EUR dolga. Za zavarovanje plačila davčnih obveznosti ni bilo prejetih zaprosil.

FURS je na podlagi Uredbe (ES) št. 883/2004 o koordinaciji sistemov socialne varnosti in Izvedbene Uredbe (ES) št. 987/2009 nosilcem socialne varnosti v Sloveniji v letu 2019 posredovala 794 predlogov za izterjavo prispevkov za socialno varnost v skupni višini 6.284.349 EUR.

*Preglednica 22: Predlogi za izterjavo prispevkov, ki jih je FURS posredoval nosilcem socialne varnosti*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nosilec socialne varnosti** |  | **2018** | | **2019** | | **Indeks 2019/2018** | |
| **Število predlogov / prejeta plačila** | **Število** | **Znesek v evrih** | **Število** | **Znesek v evrih** | **Število** | **Znesek** |
| ZPIZ | Posredovani predlogi | 386 | 4.840.615 | 430 | 4.067.203 | 111,40 | 84,02 |
| Prejeta plačila |  | 0 |  | 0 |  |  |
| ZZZS | Posredovani predlogi | 304 | 2.638.470 | 364 | 2.217.146 | 119,74 | 84,03 |
| Prejeta plačila |  | 0 |  | 19.107\* |  |  |
| MDDSZ | Posredovani predlogi | 1 | 2.960 | 0 | 0 |  |  |
| Prejeta plačila |  | 0 |  | 0 |  |  |
| **Skupaj** | **Skupaj poslanih predlogov** | **691** | **7.482.045** | **794** | **6.284.349** | 114,91 | 83,99 |
| **Skupaj prejetih plačil** |  | **0** |  | **19.107** |  |  |

*\* znesek zajema nakazila iz drugih DČ EU (14.922 EUR) in prostovoljna plačila dolžnikov davčnemu organu po uvedbi ukrepa izterjave (4.185 EUR)*

*Vir: FURS*

Na podlagi predlogov davčnega organa (ki so bili posredovani v letu 2018 in 2019) so nosilci socialne varnosti v Sloveniji v letu 2019 v druge države članice EU posredovali 764 predlogov za izterjavo prispevkov v skupni višini 2.291.768 EUR.

*Preglednica 23: Zaprosila za izterjavo prispevkov, ki so jih nosilci socialne varnosti posredovali v druge države članice*

|  |  |  |  |  |  |  |
| --- | --- | --- | --- | --- | --- | --- |
| Nosilec socialne varnosti | 2018 | | 2019 | | Indeks 2019/2018 | |
| Število | Znesek v evrih | Število | Znesek v evrih | Število | Znesek |
| ZPIZ | 0 | 0 | 238 | 1.402.590 | 0 | 0 |
| ZZZS | 0 | 0 | 526 | 889.178 | 0 | 0 |
| MDDSZ | 1 | 2.960 | 0 | 0 | 0 | 0 |
| **Skupaj poslanih predlogov** | **1** | **2.960** | **764** | **2.291.768** | 76.400,0 | 77.424,6 |

*Vir: FURS*

S strani nosilcev socialne varnosti v Sloveniji je FURS **prejela** **70** zahtevkov za izterjavo prispevkov za druge države članice EU v skupni višini 371.862 EUR.

*Preglednica 24: Prejeta zaprosila za izterjavo prispevkov, ki so jih nosilci socialne varnosti posredovali FURS*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nosilec socialne varnosti** | **Število predlogov / prejeta plačila** | **2018** | | **2019** | | **Indeks 2019/2018** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| ZPIZ | Prejeta zaprosila | 0 | 0 | 0 | 0 | 0 | 0 |
| Prejeta plačila | / | 0 | / | 0 | / | 0 |
| ZZZS | Prejeta zaprosila | 47 | 223.113 | 69 | 370.489 | 146,81 | 166,05 |
| Prejeta plačila | / | 16.941 | / | 40.444 |  | 238,73 |
| MDDSZ | Prejeta zaprosila | 0 | 0 | 1 | 1.373 |  |  |
| Prejeta plačila | / | 0 | / | 0 |  |  |
| **Skupaj** | **Skupaj prejetih zaprosil** | **47** | **223.113** | **70** | **371.862** | 148,94 | 166,67 |
| **Skupaj prejetih plačil** | **/** | **16.941** | **/** | **40.444** |  | 238,73 |

*Vir: FURS*

**Zahtevnejši ukrepi uveljavljanja davčnega dolga**

FURS dolžnike, od katerih dolga ni bilo mogoče izterjati v postopku davčne izvršbe, obstaja pa indic razpolaganja s premoženjem zaradi izogibanja plačila davčnega dolga, obravnava v posebnih postopkih. Poleg ukrepov, ki so predvideni v davčni zakonodaji (npr. institut poroštva po 148. členu ZDavP-2), v ta okvir sodijo tudi drugi zahtevnejši ukrepi oziroma instituti, predvideni v ZFPPIPP, OZ, ZGD-1 in DZ (npr. uveljavljanje odškodninske odgovornosti poslovodstva v okviru stečaja nad dolžnikom ali po izbrisu, izpodbijanje dolžnikovih pravnih dejanj, spregled pravne osebnosti, določitev deleža na skupnem premoženju zakoncev, itd). Gre za institute, ki so namenjeni uveljavljanju davčnega dolga v primerih, ko z rednimi ukrepi izterjave ni mogoče pričakovati uspeha in torej predstavljajo nadgradnjo postopka izterjave.

V spodnji tabeli so prikazani bistveni instituti, ki jih FURS uporabi ob zaznavi zlorabe s strani davčnih dolžnikov. Prikazani podatki kažejo, da se je v poročevalskem obdobju število začetih postopkov z uporabo posebnih institutov v primerjavi z letom 2018 zmanjšalo, posledično je nižji tudi znesek izterjanega dolga v teh postopkih. Upad števila začetih postopkov in tudi izterjanih sredstev iz tega naslova je zaznati pri uporabi instituta poroštva ter pri ukrepu uveljavljanja solidarne odgovornosti zakoncev.

Zmanjšanje števila začetih postopkov izvršbe na podlagi poroštva je deloma posledica spremembe načina vodenja postopkov zaradi uveljavljene sodne prakse, ki namesto neposrednega začetka davčne izvršbe zoper poroka zahteva najprej izvedbo posebnega ugotovitvenega postopka, v okviru katerega je potrebno poroku zagotoviti pravico do izjave in posledično najprej izdati odločbo, ki predstavlja izvršilni naslov v postopku davčne izvršbe zoper poroka. Deloma pa je upad novo začetih postopkov mogoče pripisati tudi začetemu postopku presoje ustavnosti določbe 148. člena ZDavP-2 in prekinitvi že začetih, nepravnomočno končanih postopkov izvršbe na podlagi poroštva.

Zmanjšanje števila začetih postopkov z uporabo določb zakona, ki ureja družinska razmerja (Družinski zakonik oziroma prej veljavni Zakon o zakonski zvezi in družinskih razmerjih) pa je posledica zavzetega stališča pritožbenega organa, da solidarne odgovornosti zakonca dolžnika ni mogoče uveljavljati po upravni poti, v davčnem postopku.

*Preglednica 25: Uporaba posebnih institutov zoper davčne dolžnike*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **Institut** | **Podlaga** | **2018** | | | | **2019** | | | |
|  |  |  | **1** | **2** | **3** | **4** | **1** | **2** | **3** | **4** |
| 1 | Izvršba na podlagi poroštva | 148/1 čl. ZDavP-2 | 78 | 33 | 10 | 896.891 | 16 | 2 | 35 | 372.114 |
| 2 | Uveljavljanje odškodninske odgovornosti članov poslovodstva in nadzornega sveta družbe v stečajnem postopku | 42. čl. ZFPPIPP | 1 | 0 | 0 | 0 | 1 | 0 | 0 | 0 |
| 3 | Uveljavljanje odškodninske odgovornosti članov poslovodstva ali organa izbrisane pravne osebe | 442. čl.  v povezavi z 42. čl. ZFPPIPP | 0 | 0 | 0 | 0 | 0 | 0 | 0 | 0 |
| 4 | Vložitev izpodbojne tožbe | 255. čl. OZ v povezavi z 148/5 ZDavP-2 in 269. čl. ZFPPIPP | 4 | 0 | 1 | 0 | 6 | 2 | 0 | 18.076 |
| 5 | Spregled pravne osebnosti | 8. čl. ZGD-1 | 2 | 1 | 0 | 0 | 0 | 1 | 0 | 0 |
| 6 | Ugotovitev in določitev deleža na skupnem premoženju zakoncev oz. solidarna odgovornost zakonca | 56. in 57. čl. ZZZDR oz. 82., 83. in 84. člen DZ | 51 | 37 | 3 | 423.536 | 11 | 6 | 6 | 101.162 |
| **Skupaj** | | | **136** | **71** | **14** | **1.320.427** | **34** | **13** | **44** | **491.356** |

*Vir: FURS*

**Legenda k preglednici:**

podatki so prikazani glede na dogodek v posameznem obdobju – uspeh ali neuspeh posameznega ukrepa se običajno pokaže šele v prihodnjem obdobju;

**(1)** število izvedenih ukrepov v poročevalskem obdobju (npr. število izdanih sklepov o izvršbi na podlagi poroštva, število vloženih predlogov za vložitev tožbe na državno pravobranilstvo),

**(2)** število uspešno rešenih zadev v poročevalskem obdobju (rešeno uspešno; t.j. zadev, v katerih se je upravni ali pravdni postopek pravnomočno zaključil v korist Finančne uprave RS),

**(3)** število neuspešno rešenih zadev v poročevalskem obdobju (rešeno neuspešno; t.j. zadev, v katerih je bil upravni/ pravdni postopek za Finančno upravo RS kot upnika pravnomočno zaključen neuspešno; npr. sklep o izvršbi na podlagi poroštva je bil odpravljen, tožbeni zahtevek zavrnjen,

(4) znesek izterjanega dolga, v evrih.

**6.2 Izterjava nedavčnih obveznosti za druge predlagatelje**

FURS je pristojna tudi za izvajanje nalog izterjave nedavčnih obveznosti za druge predlagatelje (denarne kazni, terjatve iz naslova upravnih taks, terjatve iz naslova prekrškov, različne upravne obveznosti, ki se izterjujejo po pravilih Zakona o splošnem upravnem postopku, ipd).

V letu 2019 so predlagatelji vložili 152.038 novih predlogov za izterjavo nedavčnih obveznosti za skupaj 59.153.612 EUR. Število vloženih predlogov se je v primerjavi z letom 2018 povečalo za 3.173 oziroma 2,1 odstotka, znesek terjatev po vloženih predlogih pa za 13.031.153 EUR oziroma 28,3 odstotka. Rešenih je bilo 140.703 zadev v višini 49.435.176 EUR. Največji predlagatelj izvršb je bila Policija s 50.636 predlogi, sledijo medobčinski inšpektorati z 38.284 predlogi in sodišča z 28.471 vloženimi predlogi za izvršbo.

V letu 2019 je v pristojnost Finančne uprave RS prešla izterjava osmih novih nedavčnih terjatev,  in sicer: obrestovani komunalni prispevek odmerjen na podlagi Zakona o urejanju prostora (ZUreP-2), nadomestilo za degradacijo in uzurpacijo odmerjeno v skladu z Gradbenim zakonom (GZ), nadomestilo za učinkovito rabo omejene naravne dobrine (radijske frekvence) odmerjeno na podlagi Zakona o elektronskih komunikacijah (ZEKom-1), neupravičeno prejeta denarna pomoč (podpora za proizvedeno električno energijo) odmerjena na podlagi Energetskega zakona (EZ-1), dajatev za odjavljeno vozilo odmerjana v skladu z Zakonom o dajatvah za motorna vozila (ZDajMV), neupravičeno prejeta štipendija za študijski obisk (ZŠtip-1), neupravičeno prejeta štipendija za deficitarne poklice (ZŠtip-1) in neupravičeno  prejeta štipendija za Slovence v zamejstvu in po svetu (ZŠtip-1). Hkrati se je v sistem sodelovanja v postopkih davčne izvršbe za izterjavo nedavčnih obveznosti po že obstoječih pravnih podlagah vključilo 6 novih predlagateljev (Društvo za opazovanje in proučevanje ptic Slovenije, Računsko sodišče RS, Direkcija RS za infrastrukturo, Agencija za energijo ter Občini Osilnica in Kostel).

S ciljem izterjave nedavčnih obveznosti je bilo v letu 2019 dolžnikom poslanih 149.315 opominov za dolg v skupnem znesku 57.398.476 EUR. Poleg tega je bilo izdano 127.027 sklepov o izvršbi, s katerimi je bila začeta izvršba za dolg v višini 63.226.924 EUR. V primerjavi s preteklim letom je bilo terjanega za 20.942.958 EUR več dolga predvsem zaradi višjega zneska prejetih predlogov v izvršbo.

Z izvedenimi ukrepi je bilo izterjanih 26.284.206 EUR, kar je za 356.576 EUR manj kot v letu 2018. Na zmanjšanje izterjanih sredstev je v veliki meri vplivalo večje število odobrenih plačilnih ugodnosti v letu 2019 (zlasti obročno plačilo na podlagi Zakona o prekrških ali odlog), ki je znašalo več kot 6 mio EUR.

Po sklepih je bilo v povprečju poplačanega 21,8 odstotka dolga. Največji delež izterjanih sredstev predstavljajo plačila po sklepih o izvršbi, in sicer 67,6 odstotka vseh plačil. Plačila na podlagi pisnih opominov imajo 32,4 odstotni delež.

Med izdanimi sklepi o izvršbi tudi v primeru izterjave nedavčnih obveznosti prevladujejo sklepi o izvršbi na denarna sredstva pri bankah in hranilnicah. Navedenih sklepov je bilo v letu 2019 izdanih 103.478 (81,5 odstotka vseh). Sledijo sklepi o izvršbi na denarne prejemke 20.748 (16,3 odstotka). Izvršba na dolžnikove premičnine je bila začeta v 2.744 primerih (2,2 odstotka). Na denarne terjatve dolžnikov je bilo izdanih 57 sklepov. Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah s 92,4 odstotka deležem vseh plačil.

**7. Nadzor**

Ukrepi davčnega nadzora predstavljajo enega izmed orodij, s katerim FURS znižuje davčni razkorak – razliko med vsemi nastalimi obveznostmi iz naslova obveznih dajatev in dejansko pobranimi javno finančnimi prihodki. Del davčnega dolga predstavljajo obveznosti, odmerjene v postopkih davčnega nadzora, ki jih zavezanci ne poravnajo v zakonskih rokih. Preostali del davčnega razkoraka ni evidentiran kot obveznost v evidencah FURS in se zato ne obravnava kot davčni dolg.[[14]](#footnote-14)

Najpogostejša oblika nadzora se izvaja neposredno ob predložitvi obračuna, napovedi, deklaracije ali drugega dokumenta za določitev obveznosti. Formalne, logične in računske kontrole, ki so praviloma vgrajene v programsko podporo, določajo obseg in vrsto nepravilnosti, ki jih je potrebno preveriti ob sprejemu vhodnega dokumenta. Med tovrstno obliko nadzora sodi tudi preverjanje pravočasnosti predlaganja dokumentov, ki so podlaga za določitev obveznosti, ter pozivanje zavezancev k predložitvi teh dokumentov. Pomemben vpliv na zmanjšanje obsega izvajanja tovrstnega nadzora imajo v zadnjem obdobju sprejeti instituti, ki zagotavljajo dosledno evidentiranje nastalih obveznih dajatev v evidencah FURS – npr. predizpolnjeni obračuni prispevkov za socialno varnost za samozaposlene, kmete in osebe, ki so v zavarovanje vključene prostovoljno.

Vse pomembnejši del nadzora so poglobljene vsebinske kontrole, ki jih opravljajo kontrolorji. FURS si prizadeva za povečevanje deleža navedenih kontrol, predpostavka za to pa je razbremenitev kontrolorjev z nekaterimi drugimi nalogami. Že omenjeni predizpolnjeni obračuni prispevkov za socialno varnost, sprememba koncepta informiranja zavezancev in spremembe na področju kontroliranja davka na dodano vrednost, so le nekateri ukrepi, ki omogočajo preusmerjanje kontrolnih postopkov v vsebinsko zahtevnejše nadzore.

Inšpekcijski nadzor je namenjen sistemskemu naknadnemu nadzoru zavezancev. Ta se zagotavlja z letnim načrtom, ki se pripravi z analizo tveganja in objektivnimi kriteriji, s katerimi se upošteva načelo enakomernega izvajanja inšpekcijskega nadzora vseh zavezancev za davek in načelo pomembnosti davka, ki ga zavezanec za davek prispeva v javnofinančnih prihodkih. Inšpekcijski nadzori postajajo vse bolj ciljno usmerjeni, kar zagotavlja večjo učinkovitost nadzornih postopkov, hkrati pa se s tem zmanjšuje čas opravljanja posameznega nadzora.

Finančne preiskave zagotavljajo enoten in organiziran pristop k preprečevanju, preiskovanju in odkrivanju zahtevnejših oblik delovanja, ki ogroža finančni interes, varstvo in varnost države. Osredotočajo se predvsem na primere, v katerih je zaznano usklajeno delovanje več povezanih subjektov, ki je načrtno usmerjeno v izogibanje oziroma utajevanje plačevanja dajatev. Hkrati predstavljajo del koordiniranega institucionalnega odzivanja na zahtevne oblike finančnega in gospodarskega kriminala znotraj države kot tudi na mednarodni ravni. Učinki finančnih preiskav so v nadaljevanju predstavljeni v okviru inšpekcijskih nadzorov.

*Preglednica 26: Učinki davčnega nadzora (zneski v EUR)*

|  |  |  |  |  |  |
| --- | --- | --- | --- | --- | --- |
| **Učinki nadzora – dodatno odmerjene obveznosti v eur** | **2015** | **2016** | **2017** | **2018** | **2019** |
| naknadne kontrole | 74.147.374 | 64.077.109 | 90.898.244 | 91.906.047 | 148.410.461 |
| inšpekcijski nadzori | 117.057.902 | 155.891.474 | 130.173.358 | 162.914.552 | 168.122.346 |

*Vir: FURS*

Delež poplačil v postopkih nadzora odmerjenih obveznosti je odvisen od vrste opravljenega nadzora. V postopkih naknadnih kontrol je ta delež višji, saj se ti postopki praviloma izvajajo v tesnejšem sodelovanju z zavezancem, hkrati pa gre za nadzor časovno ne oddaljenih obračunskih obdobij glede na čas izvedbe nadzora kar pozitivno vpliva na višje poplačilo obveznosti. V inšpekcijskih postopkih, kjer so odmerjene obveznosti praviloma višje in se nanašajo tudi na časovno bolj oddaljena obračunska obdobja, pa mora davčni organ odmerjene obveznosti ustrezno zavarovati še pred izvršljivostjo inšpekcijske odločbe, kar dviguje delež poplačila naknadno ugotovljenih obveznosti.

**8. Spodbujanje prostovoljnega plačevanja dajatev**

Krepitev kulture prostovoljnega izpolnjevanja zakonskih obveznosti je prednostni dolgoročni cilj FURS. V ta namen se kontinuirano izvaja vrsta medsebojno povezanih ukrepov na različnih področjih njenega delovanja od preventivnih do zelo ciljno usmerjenih aktivnosti.

Rezultati zadnjih let kažejo, da narašča delež davkov in prispevkov plačanih prostovoljno, kar pomeni še pred začetkom davčne izvršbe. Delež[[15]](#footnote-15) je tako leta 2019 porasel in znaša 95,4 %.

***8.1 Informiranje in ozaveščanje zavezancev***

**Ustno in pisno informiranje**

V letu 2019 je FURS odgovorila na 430.225 vprašanj zavezancev (423.727 ustnih in 6.498 pisnih). Na pisna vprašanja zavezancev je FURS v 53,81 % odgovorila v sedmih dneh, v 23,66 % v osem do petnajst dneh, v 16,31 % v šestnajst od tridesetih dneh in v 6,22% v več kot 30 dneh.

**Spletne strani**

1.7.2019 je začelo delovati novo osrednje spletno mesto državne uprave GOV.SI (https://www.gov.si/), ki na enem mestu združuje predstavitvene vsebine ministrstev, vladnih služb, organov v sestavi in upravnih enot. FURS na novem portalu objavlja predstavitvene vsebine, kot so npr. osnovne informacije o organu, novice, javne dražbe in druge javne objave. Že uveljavljeni storitveni spletni portali (fu.gov.si, eDavki in eCarina) ostajajo v uporabi tudi po 1.7.2019.

Spletna stran www.fu.gov.si je bila v letu 2019 reorganizirana, saj je prišlo do ukinitve oz. združevanja določenih rubrik, poleg tega pa je bila izvedena migracija vseh obrazcev na storitveni portal eDavki. Večji del reorganizacije in prenosa obrazcev je bil zaključen. Zaključena je bila tudi postavitev življenjskih in poslovnih dogodkov na slovenskih straneh, pričelo pa se je tudi s prevajanjem vsebin v angleški jezik. Sredi leta je spletišče dobilo tudi varno povezavo HTTPS. Izgled spletišča je bil spremenjen v skladu z zahtevami vladnega projekta P11.

**Klicni centri**

V letu 2019 je FURS nadaljevala s prenovo sistema informiranja zavezancev. S 1.1.2019 je bil vzpostavljen enotni klicni center za davke fizičnih oseb za celotno Slovenijo. Od maja 2019 do konca decembra 2019 je potekal Pilot Klicnega centra za davke poslovnih subjektov, v katerega so bili vključeni trije uradi. Na podlagi pilota je bil s 6.1.2020 uspešno vzpostavljen Klicni center za davke poslovnih subjektov za območje celotne Slovenije. Poleg omenjenih klicnih centrov je vzpostavljen tudi klicni center za DDV. S tem je FURS na davčnem področju telefonsko in pisno informiranje v celoti organiziral v obliki klicnih centrov in s tem začel zagotavljati enoten standard informiranja za celotno Slovenijo, večjo specializacijo zaposlenih in lažje obvladovanje potrebnega števila uslužbencev.

**Komuniciranje z mediji**

V letu 2019 je FURS nadaljevala s proaktivnim medijskim komuniciranjem. Posredovane vsebine za medije so se vsebinsko večinoma nanašale na nadzorne aktivnosti Finančne uprave RS, razvoj informatizacije poslovanja (prenova eDavkov) ter na spodbujanje zavezancev k prostovoljnemu izpolnjevanju svojih obveznosti.

Davčni zavezanci so bili preko medijev obveščeni o vseh pravicah in obveznostih ter o novostih. Poseben poudarek je na načinu podajanja informacij. Kljub kompleksnosti davčne in carinske tematike se skuša z javnostjo in mediji komunicirati na poljuden, razumljiv, vendar še vedno strokoven način. FURS je leta 2019 odgovorila na 584 novinarskih vprašanj, kar je 9,8 % več kakor leto poprej. S stalnim pojavljanjem v medijih, tudi družbenih in elektronskih, želi namreč FURS učinkovito informirati kar največji delež javnosti.

**Mobilna aplikacija eDavki**

3.1.2019 je bila uvedena mobilna aplikacijo eDavki, ki je namenjena boljšemu informiranju in lažjemu poslovanju fizičnih oseb s Finančno upravo RS. Zavezanci so novost odlično sprejeli, saj si jo je že v prvih mesecih na svoje telefone naložilo več kot 50.000 uporabnikov, do konca leta pa jih je bilo registriranih že 60.000 uporabnikov.

Ponuja več kot 30 funkcionalnosti poslovanja s FURS. Poleg obrazcev, kontaktov in splošnih informacij, med drugim ponuja tudi personalizirani koledarček, preko katerega zavezanci prejemajo obvestila o svojih konkretnih obveznostih in pravicah (npr. obvestilo o izteku roka plačila določenega davka). Če delodajalec delavcu ne obračuna in/ali plača prispevkov za socialno varnost, je delavec o tem preko aplikacije samoiniciativno in sproti obveščen. Obvestilo o izteku roka plačil obveznosti in neplačanih prispevkih za socialno varnost zavezanci prejmejo tudi, če je aplikacija eDavki zaprta. Posledično so lahko zavezanci brez skrbi glede neobračunanih in/ali neplačanih prispevkov s strani njihovega delodajalca. V letu 2019 je bilo v osmih tranšah poslanih 11.012 obvestil o neobračunanih in/ali neplačanih prispevkih za socialno varnost (povprečno 1.376 na tranšo). Takšna obvestila je povprečno prejelo 2,5 % zavezancev, ki so uporabljali mobilno aplikacijo eDavki.

**Preventivno ozaveščanje in dogodki**

Velik poudarek je bil tudi v letu 2019 namenjen boju proti sivi ekonomiji, pri tem se je nadaljevala **nagradna igra »Vklopi razum, zahtevaj račun!«**. Že četrto leto je potekala preventivna ozaveščevalna akcija, katere namen je spodbujanje potrošnikov, da račun zahtevajo, vzamejo, ga preverijo in pošljejo na FURS. Na ta način potrošniki pripomorejo k dvigu davčne kulture in zmanjševanju sive ekonomije, saj FURS dobi povratno informacijo o tem, kdo izdaja napačne račune in kakšne so nepravilnosti. S tem lahko z manjšimi delovnimi resursi poveča učinkovitost nadzora. S posebno nagrado je FURS potrošnike posebej spodbujala k jemanju računov od podjetij in podjetnikov, ki opravljajo storitve na domu (npr. pleskarji, vodovodarji, električarji, gradbinci, parketarji itd.). Slednji namreč glede izdajanja računov sodijo med najbolj rizične davčne zavezance, pri katerih je nadzor zelo težaven, saj storitve potekajo na domu za zaprtimi vrati. Nagrajeni pa so bili tudi davčni zavezanci (fizične osebe), ki so s Finančno upravo RS poslovali elektronsko preko sistema eDavki.

V letu 2019:

* so potrošniki preverili in na Finančno upravo RS poslali več kot 3 milijone računov;
* so potrošniki vsaj enkrat preverili 28 504 (51 %) izdajateljev računov;
* so potrošniki preverili 46.827 računov podjetij in podjetnikov, ki opravljajo storitve na domu (npr. pleskarji, vodovodarji, električarji, gradbinci, parketarji itd.), frizerk, kozmetičark, taksistov itd. Navedene »kategorije« izdajateljev je FURS vključila v nagradno igro zato, ker so do sedaj potrošniki zelo redko preverjali njihove račune in jih pošiljali na Finančno upravo RS.

Vsako leto se z namenom ozaveščanja javnosti o delovanju FURS po vseh uradih po Sloveniji organizira

**Dan odprtih vrat.**

Ta dan FURS obiskovalcem posebej predstavi svoje delo, delo mobilnih enot, službenih psov, postavi na ogled zasežene ponaredke in primerke CITES ter pripravi številna predavanja o davčnih tematikah tako za mlade kot strokovne kroge. Po odzivih obiskovalcev je ta dan dobrodošla novost za zavezance, zato bo program v prihodnosti še razširjen. Dogodki za javnost se bodo tako vrstili cel teden.

**Družbena omrežja**

Skladno s svetovnimi trendi spreminjanja medijskega prostora, je FURS z mesecem januarjem 2019 pričela z novo strategijo komuniciranja prek družbenih omrežij. Objave zanje pripravlja vsak dan, od ponedeljka do petka, pri čemer so objave do četrtka informativne narave, v petek pa skuša pozornost pritegniti z zabavnimi vsebinami. Namen se je približati čim širši javnosti ter zavezancem davčne vsebine predstaviti na drugačen način, predvsem pa pridobiti čim širši krog sledilcev, ki jim lahko posreduje relevantne informacije. Statistika kaže, da je v enem letu na družbenem omrežju Facebook pridobila 2.246 novih sledilcev, na družbenem omrežju Twitter pa 709 novih sledilcev. Konec leta 2019 je bilo vzpostavljeno tudi družbeno omrežje Instagram.

**Sodelovanje na javnih natečajih**

Vpeljane izboljšave in novosti javnosti FURS predstavlja tudi skozi prijave na javne natečaje. Fakulteta za upravo Univerze v Ljubljani je z nagrado »Premik naprej 2019« leta 2019 nagradila tri inovacije FURS, in sicer:

* mobilno aplikacijo eDavki,
* plačevanje dajatev z e-računom za več blagajn javnega financiranja,
* poenostavljen način podpisovanja dokumentov v portalu eDavki.

Natečaj »Premik naprej« je namenjen prepoznavanju in promociji dobrih ter inovativnih praks, spodbujanju ustvarjanja ter razvoju inovativnih premikov za bolj učinkovito in uspešno javno upravo kot gibalo družbenega razvoja.

**Podporne komunikacijske aktivnosti**

V letu 2019 je bila na intranetnih straneh FURS redno dopolnjevana zbirka stališč, pojasnil in odgovorov, ki je dostopna vsem zaposlenim FURS. S tem je omogočena večja standardizacija in enotnejši način dela s ciljem boljšega sodelovanja in usklajenega komuniciranja med zaposlenimi in navzven, predvsem pri posredovanju odgovorov zavezancem.

**Izobraževanje zavezancev**

Na izobraževalnih dogodkih, ki jih je organizirala in izvajala FURS na carinskem področju, so bili udeleženi tudi predstavniki podjetij, različnih organov in organizacij znotraj državne uprave in drugi. Skupno se je teh dogodkov udeležilo 267 oseb, in sicer 51 iz Ministrstva za finance oz. drugih organov ter 216 iz podjetij.

***Aktivnosti skupine za posvetovanje z gospodarstvom***

Kontaktna skupina za gospodarstvo predstavlja prostor za medsebojno izmenjavo mnenj med gospodarskimi subjekti in FURS, zlasti v zvezi s pripravo navodil in pojasnil za področje carin, pripravo novih informacijskih rešitev, zakonodajnimi novostmi s področij carin in izvajanjem carinske zakonodaje.

V skupino je vključenih 135 subjektov, med njimi večina velikih gospodarskih subjektov. V okviru delovanja skupine, je bil v mesecu januarju 2019 organiziran posvet na temo porekla blaga. V mesecu februarju 2019 je bila za člane kontaktne skupine organizirana tudi delavnica o uvrščanju blaga v kombinirano nomenklaturo. Z vidika informiranja je bilo v letu 2019 poslano 35 obvestil članom kontaktne skupine predstavnikov za gospodarstvo.

***Projekt davčnega opismenjevanja mladih***

V šolskem letu 2019/2020 se je do 31. 12. 2019 na povabilo FURS za sodelovanje v projektu Davčno opismenjevanje mladih odzvalo 70 šol in za udeležbo na predavanjih prijavilo okoli 4.000 učencev in dijakov. Do konca leta 2019 je 27 predavateljev izvedlo 88 od načrtovanih 131 predavanj (cca. 60 %). Skupno število mladih, ki so se doslej udeležili predavanj FURS o davkih, se tako že približuje številki 30.000, starostni razpon udeležencev pa se giblje med 8 in 23 let. Temu primerno so prilagojene tudi vsebine ter trajanje predstavitev. Iz pregleda podatkov evalvacij in opravljene primerjave ter interpretacije rezultatov izhaja, da ima predavanje pozitiven učinek na mladostnike, saj je razvidno, da je predavateljem uspelo vplivati na odnos mladih do davkov. Pri vseh zastavljenih vprašanjih se je namreč v skupini, ki je poslušala predavanja, povečal pozitivni odnos in razumevanje pomena davkov za družbo in zavedanje o tem, kako davki vplivajo na naše vsakodnevno življenje.

***8.2 Ukrepi povezani s plačevanjem obveznosti***

**Poenostavitev plačevanja obveznosti – nove plačilne metode**

FURS je v letu 2019 zavezancem za davek s ciljem spodbujanja prostovoljnega plačevanja obveznih dajatev zagotovila storitev za poenostavitev plačevanja obveznih dajatev. S to poenostavitvijo lahko zavezanci plačajo vse prispevke za socialno varnost, ki zapadejo v plačilo isti dan in so obračunani z istim izvršilnim naslovom, z enim plačilnim nalogom oziroma samo z enim klikom. Plačilni nalog je pripravljen na podlagi e-računa, ki je v spletno banko zavezanca posredovan v standardizirani obliki eSlog. Od uvedbe storitve v maju 2019 do konca decembra 2019 je preko spletne banke oddalo prijavo na prejem e-računa 2.146 zavezancev, ki plačujejo prispevke za socialno varnost na podlagi obračuna prispevkov za socialno varnost[[16]](#footnote-16). Od junija do decembra 2019 je bilo zavezancem, ki so oddali prijavo na prejem e-računa, izdanih 9.067 e-računov za plačilo prispevkov za socialno varnost v višini 3.029.739 €. Zaradi prijave na poenostavljen način plačevanja obveznih dajatev, so ti zavezanci svoje obveznosti poravnali s kar 24.788 manj plačilnimi nalogi. Poleg zmanjšanja administrativnih bremen za zavezance pri plačevanju obveznih dajatev, je ključna prednost pri tej rešitvi, da prejemniki (blagajne javnega financiranja) v primeru skupnega plačila na podlagi e-računa, prejmejo sredstva še isti dan – enako kot bi v primeru posamičnega plačila, neglede na to, da zavezanec plača z enim plačilom obveznosti do treh blagajn. Plačilo je namreč na podlagi podatkov iz e-računa še isti dan razporejeno na prehodne davčne podračune po posameznih blagajnah. Če plačila ne bi bila razporejena na podlagi e-računa, bi prejemniki prejeli plačila šele potem, ko bi bilo prejeto plačilo uparjeno s terjatvijo evidentirano v davčnem knjigovodstvu.

**Javna objava neplačnikov davka**

FURS mesečno javno objavlja seznam davčnih zavezancev z zapadlimi neplačanimi davčnimi obveznostmi, ki na 25. dan v mesecu pred mesecem objave presegajo 5.000 € in so starejše od 90 dni. Od prve objave enotnega seznama neplačnikov davkov v avgustu 2014 do objave v januarju 2020 (po stanju na dan 25.12.2019) se je število dolžnikov zmanjšalo za 2.406 oseb oz. za 13,8 %, skupni davčni dolg objavljenih dolžnikov pa se je zmanjšal za 20.637.473 € oz. za 2,1 % ob tem, da je v letu 2019 glede na leto 2014 zabeležena 29,1 % rast prihodkov.

**Enostaven dostop zavezanca do stanja dolga in potrdila o poravnanih obveznostih**

Zavezanci lahko preko portala eDavki redno preverjajo stanje in zapadlost terjatev in obveznostih na svoji knjigovodski kartici. V letu 2019 je bilo opravljenih 5.755.249 vpogledov v eKartico. Druga pomembna storitev v zvezi z vpogledom v evidence je razkritje podatkov fizičnim osebam o tem, ali in kako delodajalec zanje plačuje obvezne prispevke za socialno varnost iz delovnega razmerja. Zavezanci so preko portala e-Davki opravili 4.030 tovrstnih vpogledov.

V letu 2019 je FURS zavezancem iz knjigovodske evidence izdala 93.657 potrdil o poravnanih obveznostih, kar je 26,02 % več kakor v letu 2018. Delež izdanih potrdil zavezancem preko portala eDavki se je v letu 2019 povečal za 14,6 odstotnih točk na 71,06 % vseh izdanih potrdil. V primeru vložitve vloge preko eDavkov je potrdilo izdano praviloma isti delovni dan. V letu 2019 je za 36 % poraslo tudi število prek eDavkov izdanih obvestil o dolgu. V letu 2018 je bilo teh izdanih obvestil 2.434, v letu 2019 3.319. Obvestilo o dolgu zavezancu prikaže dolg na dan skupaj z zamudnimi obrestmi in vplačilnimi računi za poplačilo dolga.

**Izpolnjevanje pogojev za pridobitev pravic in javnih sredstev**

Več zakonov, ki omogočajo ugodnosti ali izplačila javnih sredstev subjektom, za njihovo pridobitev postavlja pogoj o izpolnjenih obveznostih do FURS. Upravičenec do razkritja lahko iz evidenc, ki se vodijo pri FURS, pridobi podatke o izpolnjenih obveznostih v času postopka odobritve ugodnosti ali pravice. V primeru, če obveznosti niso izpolnjene ni mogoče pridobiti ugodnosti kot npr. postati izvajalec javnega naročila, podaljšati pogodbe za izvajanje javnih naročil, pridobiti subvencije iz javnih sredstev, začeti opravljati dejavnost kot samostojni podjetnik oziroma ustanoviti novo gospodarsko družbo, opravljati čezmejne storitve, itd. Ta preverjanja posredno vplivajo na pravočasno plačevanje obveznosti iz naslova davkov in prispevkov. FURS je v letu 2019 upravičencem posredovala 284.924 razkritij o poravnanih obveznostih od tega je bilo 253.221 razkritji oziroma 88,9 % izvedenih preko avtomatične izmenjave podatkov med organi. Avtomatična izmenjava razkritji je nujna glede na velik obseg vlog, zato je bilo v letu 2019 podpisanih več novih sporazumov z drugimi organi z namenom, da se obseg avtomatične izmenjave še poveča.

*Preglednica 27: Število razkritji iz knjigovodske evidence in evidence o davkih v povezavi s pridobitvami ugodnosti/pravic*

|  |  |  |  |  |
| --- | --- | --- | --- | --- |
|  | **2017** | **2018** | **2019** | **Indeks**  **2019/2018** |
| Razkritja iz knjigovodske evidence (ne obstoj dolga) in evidence o davkih (predloženi REK obračuni za prispevke za socialno varnost)\* | 179.530 | 324.819 | 284.924 | 87,72 |

 \*Nekateri zakoni določajo kot kriterij samo prvi pogoj v zvezi z razkritjem iz knjigovodske evidence.

*Vir: FURS*

1. Gre za kumulativni davčni dolg, ki se nanaša na nastale dolgove zadnjih 10 let, kar je povezano z rokom absolutnega zastaranja davčnih obveznosti. Struktura davčnega dolga glede na nastanek dolga po kriteriju dospelosti v plačilo je predmet preglednice 8. [↑](#footnote-ref-1)
2. Vir podatkov za stanje dolga zapadlega do konca leta 2019 na dan 31. 3. 2020 je Poročilo FURS o realizaciji javnofinančnih prihodkov, davčnem dolgu, izterjavi in plačilnih ugodnostih za marec 2020 z dne 20. 4. 2020. [↑](#footnote-ref-2)
3. Prvi odstavek 64.a člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP in 96/15 – ZIPRS1617, 13/18). [↑](#footnote-ref-3)
4. Vir podatkov spletna stran MF, Bilance državnega proračuna, Državni proračun 1992-2020: <https://www.gov.si/teme/fiskalna-in-javnofinancna-politika/> [↑](#footnote-ref-4)
5. Več informacij o pobranih prihodkih po vrstah dajatev je na voljo v Letnem poročilu FURS 2019 na spletni strani: <https://www.gov.si/assets/organi-v-sestavi/FURS/Strateski-dokumenti/Letno-porocilo-Financne-uprave-za-leto-2019.pdf> [↑](#footnote-ref-5)
6. Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – Odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18-ZJF-H, 36/19 in 66/19. [↑](#footnote-ref-6)
7. Zakon o spremembah in dopolnitvah Zakona o finančnem poslovanju, postopkih zaradi insolventnosti in prisilnem prenehanju – ZFPPIPP-G (Uradni list RS, št. 27/16 z dne 11. 4. 2016). [↑](#footnote-ref-7)
8. Zakon o spremembah in dopolnitvah Zakona o davčnem postopku (ZDavP-2J), Uradni list RS št. 63/16. [↑](#footnote-ref-8)
9. V zvezi s spremembami instituta poenostavljene prisilne poravnave je z vidika njenega neučinkovanja na davčne terjatve treba poudariti, da je novela ZFPPIPP-G začela veljati 26. 4. 2016, kar pomeni, da veljajo spremembe poenostavljene prisilne poravnave samo za postopke, ki so uvedeni po 26. 4. 2016. [↑](#footnote-ref-9)
10. Z Zakonom o spremembah in dopolnitvah Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 27/16) je bila spremenjena opredelitev prednostnih terjatev, na katere odpust ne učinkuje, na način, da se za prednostne terjatve štejejo vse terjatve iz naslova prispevkov, ki so nastale pred začetkom postopka zaradi insolventnosti, in ne več samo terjatve iz naslova prispevkov, ki so nastale v zadnjem letu pred začetkom stečajnega postopka. [↑](#footnote-ref-10)
11. V skupino nedavčnih prihodkov sodijo prihodki iz udeležbe pri dobičku in dohodku od premoženja, takse in pristojbine, denarne kazni in drugi nedavčni prihodki. [↑](#footnote-ref-11)
12. Uradni list RS, št. 141/06, 46/07, 102/07, 28/09, 101/11, 24/12, 32/12 – ZDavP-2E, 19/13, 45/14, 97/14, 39/15, 40/16, 85/16, 30/17, 13/18-ZJF-H, 37/18, 43/19 in 80/19. [↑](#footnote-ref-12)
13. FURS je pristojen za izterjavo davkov in drugih obveznih dajatev ter drugih denarnih nedavčnih obveznosti za druge predlagatelje. [↑](#footnote-ref-13)
14. Za nekatere obvezne dajatve je vzpostavljeno tudi merjenje davčnega razkoraka - <https://ec.europa.eu/taxation_customs/business/tax-cooperation-control/vat-gap_en>

    [↑](#footnote-ref-14)
15. Delež pravočasno plačanih davčnih obveznosti je izračunan na podlagi podatkov evidentiranih v knjigovodski evidenci, ki jo v skladu s 60 in 63. členom Zakona o finančni upravi vodi FURS. Delež se izračunava na letnem nivoju. Za pravočasno plačane davčne obveznosti se štejejo vse davčne obveznosti plačane prostovoljno, to je pred uvedbo ukrepov davčne izvršbe oziroma pred unovčitvijo predloženih instrumentov zavarovanja. Delež se izračuna glede na davčne obveznosti evidentirane v knjigovodski evidenci FURS, ki so bile oziroma bi morale biti plačane in jih FURS lahko izterjuje v postopkih davčne izvršbe. Namen medletnega spremljanja tega kazalnika je predvsem v spremljanju učinkov aktivnosti FURS za spodbujanje prostovoljnega plačevanja dajatev, ki jih ni mogoče meriti neposredno ob izvedbi aktivnosti. [↑](#footnote-ref-15)
16. Samozaposleni, družbeniki, ustanovitelji zavodov in zadrug, kmetje, osebe, prostovoljno vključene v socialno zavarovanje, osebe, ki opravljajo dejavnost kot postranski poklic, zaposlene pri tujih delodajalcih. [↑](#footnote-ref-16)